Ɛbɛlabɔlɛ Nu Edwɛkɛ: Gyihova Yilale Me Kpɔkɛzilɛ Ne Azo Kpalɛ | Charles Molohan\nƐzinzalɛ Arane—Debiezukoalɛ Ɛdeɛ | October 2018\nKENGA YE WƆ Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kamba Kannada Kekchi Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nGyihova Yilale Me Kpɔkɛzilɛ Ne Azo Kpalɛ\nCharles Molohan anloa edwɛkɛ\nMɔɔ yɛvale trate ekyi mɔɔ ɛha yɛveale azua mɔɔ wɔ yɛ azɛlɛsinli ne anu nlenkɛ ne mɔ abo yɛwiele la, yeangyɛ yɛɛ aleɛ hyenle a. Ɛnee ɔle ɛvolɛ 1939, yɛdwazole nɔɔzo yɛpɛle adenle kɛyɛ dɔnehwele ko yɛhɔle sua ekyi Joplin mɔɔ wɔ Missouri, U.S.A. nyiakɛ adɔleɛ la. Mɔɔ yɛwiele ala la, yɛvole yɛ kale ne yɛhɔyiale ekpunli gyɛne mɔɔ ɛha la. Mekɛ ɛhye anu ɛnee bɔ zo mɔɔ aleɛ ɛhye a. Noko, duzu ati a yɛhɔle daselɛlilɛ kolaa na aleɛ ahye na yɛvile azɛlɛsinli ne anu ndɛndɛ zɔhane a? Nzinlii mebaha meahile wɔ.\nƆYƐ me fɛ kɛ me awovolɛ Fred nee Edna Molohan tetele me maanle me nye liele Nyamenle ɛzonlenlɛ nwo la. Mɔɔ bɛwole me wɔ 1934 la, ɛnee bɛva ɛvolɛ 20 bɛzonle kɛ Baebolo Sukoavoma (Gyihova Alasevolɛ.) Ɛnee yɛ abusua ne wɔ sua ekyi Parsons mɔɔ wɔ Kansas nyiakɛ aduduleɛ la. Ɛnee yɛwɔ asafo mɔɔ asɛɛ nuhua amra amuala le Kilisienema mɔɔ bɛkpokpa bɛ la anu. Yɛ abusua ne vale anyelielɛ bɔle nu hɔle debiezukoalɛ, eza yɛhanle Nyamenle Edwɛkɛ ne anu nɔhalɛ ne yɛhilele awie mɔ. Ɛnee yɛta yɛyɛ awɔdenle zo daselɛlilɛ wɔ Folɛ ewiazo mɔɔ ɛnee yɛfɛlɛ ye bagua nu daselɛlilɛ la. Ɔyɛ a yɛfɛ kpalɛ noko yɛ Papa ta fa yɛ kɔ sua zo na ɔtɔ ice cream ɔmaa yɛ wɔ mekɛ mɔɔ yɛkpɔne la.\nYɛ asafo ekyi ne azɛlɛsinli ne le kpole na azua ngyikyi dɔɔnwo yɛɛ ɛya dɔɔnwo mɔɔ bikye la boka nwo. Saa yɛkɔ ɛyazonlɛma ne ɛkɛ a, yɛta yɛfa yɛ mbuluku ne mɔ yɛmaa bɛ yɛdie aleɛ, kolonvia anzɛɛ ngɔkɔlɛ. Kɛmɔ me Papa ɛye mbuluku ne mɔ anwo ndoboa dɛba la ati, yɛdi aleɛ ɛhye mɔ.\nMe awovolɛ dɔle gramafuu mɔɔ ɛnee yɛfa yɛyɛ daselɛlilɛ gyima ne a. Ɛnee mele ekyi somaa kɛ mebava meali gyima, noko ɛnee me nye die kɛ mebaboa me Papa nee me Mame meamaa bɛabɔ Adiema Rutherford ɛdendɛlɛ ne mɔ wɔ mekɛ mɔɔ bɛlɛyɛ sia kɔkpɔla nee Baebolo ɛzukoalɛ la.\nMe nee me papa yɛɛ me mame gyi yɛ kale ne anyunlu\nMe Papa vale speaker mgbole ziele yɛ 1936 Ford ne ati zo. Kale ɛhye boale kpalɛ ɔmaanle yɛbɔle Belemgbunlililɛ edwɛkpa ne nolo. Ɔyɛ a, yɛdimoa yɛbɔ edwɛne mɔɔ bɛhye la yɛmaa menli adwenle ba yɛ nwo zo, na akee yɛabɔ Baebolo nu ɛdendɛlɛ mɔɔ bɛhye la. Saa ɛdendɛlɛ ne si a, yɛkyɛ mbuluku yɛmaa menli mɔɔ anye liele nwo la.\nWɔ sua ekyi Cherryvale, Kansas azo, kpolisima ne zele me Papa kɛ ɔmmafa kale ne ɔsie nwɔhoalilɛleka ne mɔɔ menli tɛnla die bɛ ɛnwomenle wɔ Molɛ la, emomu ɔva ɔzie ɔ nzi. Me Papa diele na ɔvale kale ne ɔhɔziele adenle ne ɛleka mɔɔ menli ne bahola ade edwɛkɛ ne kpalɛ la na ɔdoale gyimalilɛ ne azo. Ɛnee me nye die kɛ me nee me Papa nee me diema nrenyia kpanyinli Jerry balua wɔ zɔhane mekɛ ne.\nWɔ 1930 awieleɛ, yɛyɛle nolobɔlɛ titili bie, “blitz,” amaa yɛaha edwɛkɛ ne wɔ azɛlɛsinli mɔɔ dwazotia wɔ ɛkɛ kpalɛ la azo ndɛndɛ. Ɔyɛ a yɛdwazo ndɛ kolaa na aleɛ ahye (kɛ mɔɔ yɛyɛle ye wɔ Joplin, Missouri) la. Yɛyɛ ye bɛtɛɛ yɛfa trate anzɛɛ mbuluku ngyikyi yɛfea awie mɔ nlenkɛ bo. Yemɔ anzi, yɛkɔyia sua ne kandiba yɛnea saa kpolisima ne ɛtɛkyele awie biala a.\nWɔ zɔhane ɛvolɛ ne mɔ anu, ɛnee ɛzonlenlɛ gyima ne foa gyɛne mɔɔ yɛ anyelielɛ la a le ngɛlata mɔɔ yɛfa yɛkenda yɛ nwo yɛto ɛlɔnwɔne la. Amaa yɛabɔ Belemgbunlililɛ ne nolo la, yɛvale ngɛlata yɛhendanle yɛ nwo yɛdole ɛlɔnwɔne wɔ sua zo. Mekakye bie mɔɔ yɛyɛle ye wɔ yɛ ɛkɛ ne mɔɔ ɛnee yɛ gɔnwo mɔ ɛva kɛlata mɔɔ bɛhɛlɛ zo “Religion Is a Snare and a Racket” bɛhenda bɛ nwo la. Bɛpɛle adenle mɔɔ kɛyɛ mayɛlɛ ko (km 1.6) wɔ sua ne azo na bɛziale bɛrale sua nu. Ɔyɛ anyelielɛ kɛ bɛanyia dwazotia biala emomu bɛyiale menli dɔɔnwo mɔɔ ɛnee bɛ nye die edwɛkɛ ne anwo la.\nNYIANU MƆƆ LIMOA\nƐnee yɛ abusua ne ta tu adenle fi Kansas kɔ nyianu wɔ Texas. Ɛnee me Papa yɛ gyima wɔ Missouri-Kansas-Texas Railroad, ɔti ɛnee yɛkola yɛfa ye gyima nu kɛlata ne yɛpɛ adenle yɛkɔkpɔla yɛ mbusuafoɔ na eza yɛkɔ nyianu. Ɛnee me Mame adiema nrenyia kpanyinli Fred Wismar nee ɔ ye Eulalie de Temple, Texas. Mɔɔ Uncle Fred le kpavolɛ la, ɔzukoale nɔhalɛ ne na bɛzɔnenle ye wɔ 1900 mɔlebɛbo. Ɔhanle mɔɔ ɔzukoale la bie ɔhilele ɔ mediema ne mɔ nee me mame. Ɛnee mediema mɔɔ wɔ central Texas mɔɔ mekɛ bie ɔzonlenle bɛ kɛ maangyebakyi zo neavolɛ la amuala ze ye kpalɛ. Ɛnee ɔle atiakunlukɛnlɛma, ɔ nye die ɔ nwo, na ɔyɛ anyelielɛ kɛ ɛ nee ye balua. Ɛnee ɔbɔ mɔdenle wɔ nɔhalɛ ne anu, na ɔnyianle me nwo zo tumi kpalɛ wɔ mekɛ mɔɔ mele kpavolɛ la.\nWɔ 1941, yɛ abusua ne vale keteke dule adenle hɔle nyianu kpole bie wɔ St. Louis, Missouri. Bɛzele mgbavolɛ nee mbɛlɛra ne mɔ amuala kɛ bɛradɛnla ɛleka titili bie mɔɔ bɛziezie bɛmaa bɛ wɔ nyianu ne abo la amaa bɛadie Adiema Rutherford ɛdendɛlɛ mɔɔ ati se “Children of the King” la. Bɛmaanle ɛdendɛlɛ ne bɛwiele la, bɛhyɛle ngakula 15,000 ne debie. Adiema Rutherford nee ye boavolɛma ne maanle yɛ nuhua ko biala Children, buluku fofolɛ ne ko.\nWɔ April 1943, yɛhɔle “Call to Action” Nyianu ne wɔ Coffeyville, Kansas. Bɛbɔle nolo kɛ asafo ne mɔ amuala bayɛ sukulu fofolɛ bie mɔɔ bɛfɛlɛ ye Teokelase Ɛzonlenlɛ Sukulu la. Eza bɛmaanle yɛ buluku bie mɔɔ ɛzukoalɛdeɛ 52 wɔ nu mɔɔ yɛbava yɛayɛ sukulu ne la. Nzinlii wɔ zɔhane ɛvolɛ ne anu, menyɛle me sukoavo gyimalilɛ mɔɔ limoa la. Ɛnee nyianu zɔhane le titili maa me ɔluakɛ bɛzɔnenle me nee menli ekyi bie wɔ nzule weɛlɛkɔkɔ bie mɔɔ wɔ ɛya bie mɔɔ wɔ ɛkɛ la anu.\nƐNEE BƐTƐLE ƐZONLENLƐ LE ME BODANE\nMenwiele sukunwiɔ wɔ 1951 na ɛnee ɔwɔ kɛ mesi me kenle bie nwo kpɔkɛ. Ɛnee mekulo kɛ mekɔsonle wɔ Bɛtɛle, ɛleka mɔɔ Jerry zonlenle la, ɔti yeangyɛ, bɛvale me ademizalɛ kɛlata ne bɛhɔle Brooklyn Bɛtɛle. Kpɔkɛzilɛ ɛhye boale me wɔ sunsum nu kpalɛ. Yeangyɛ, bɛliele me ademizalɛ kɛlata ne bɛdole nu na bɛvɛlɛle me kɛ membɛla Bɛtɛle wɔ March 10, 1952.\nƐnee mesuzu kɛ bɛbamaa meayɛ gyima wɔ ɛleka mɔɔ bɛpelente mbuluku la amaa meaboa wɔ yɛ mbuluku ne mɔ ɛyɛlɛ nu. Noko, bɛmaanle menyɛle gyima wɔ ɛleka mɔɔ bɛdi aleɛ la na nzinlii bɛ nee me hɔle egyaade, na menyianle anwubielɛ ngɛnlɛma wɔ ɛkɛ. Ɔti, meannyia adenle meanyɛ gyima wɔ ɛleka mɔɔ bɛpelente mbuluku la ɛlɛ. Asolo mekɛ mɔɔ awie biala fa yɛ gyima wɔ egyaade ɛkɛ ne a, ɔti mefa mekɛ mɔɔ menyia ye wɔ alehyenlɛ ne anu la bie mesukoa debie kpalɛ wɔ Bɛtɛle mbulukuzielɛleka ne. Ɛhye maanle menyianle anyuhɔlɛ wɔ sunsum nu na me diedi nu mianle. Eza ɔmaanle kpɔkɛ mɔɔ membɔle kɛ mebava mekɛ dɔɔnwo meazonle Gyihova wɔ Bɛtɛle la anu mianle kpalɛ. Jerry vile Bɛtɛle na ɔgyale Patricia wɔ 1949, noko ɛnee ɔde ɔbikye Brooklyn. Bɛboale me kpole kpalɛ yɛɛ bɛmaanle me anwosesebɛ wɔ mekɛ mɔɔ mengɔle Bɛtɛle fofolɛ la.\nMengɔle Bɛtɛle la, yeangyɛ ahyehyɛdeɛ ne yɛle ngyehyɛleɛ mɔɔ bɛbava bɛazɔ mediema mrenyia bie mɔ bɛanlea amaa bɛanyia mrenyia dɔɔnwo mɔɔ bɛbamaa bagua nu ɛdendɛlɛ a. Bɛmaa mediema ɛhye mɔ fi Brooklyn tu adenle kɛyɛ mayɛlɛ 200 (km 322) kɔkpɔla asafo ne mɔ, maa ɛdendɛlɛ na bɛ nee bɛ bɔ nu kɔ daselɛlilɛ. Menyianle nwolɛ adenle ɛhye bie. Mɔɔ membɔle me bagua nu ɛdendɛlɛ mɔɔ limoa mɔɔ ye tendenle bayɛ kɛyɛ dɔnehwele ko abo la, ɛnee me ahonle ɛdu. Ɛnee meta mefa keteke a mekɔkpɔla asafo ne mɔ a. Wɔ 1954 Molɛ ewiazo bie mɔɔ ɛnee ɛyɛlɛ wɔ nu la, menvole keteke bie mɔɔ ɛlɛkɔ New York la, na ɛnee ɔwɔ kɛ medwu Bɛtɛle wɔ ye nɔsolɛ nu. Noko, ahumu kpole bie mɔɔ dule la maanle anwoma ne yɛle weɛlɛkɔkɔ kpalɛ. Keteke ne engine lunle, ɔti meangola meandwu New York City kɔkpula kɛ bɛbɔle nwonlomɔ dɔne nnu wɔ Kenlenzile. Menvale keteke adenle bie mɔɔ la azɛlɛ bo la anu mengɔle Brooklyn, na mengɔnyɛle gyima wɔ egyaade ne. Mengale amozi ekyi yɛɛ ɛnee mevɛ kpalɛ, ɔluakɛ nɔe ne amuala meanla. Noko, anyelielɛ mɔɔ menyianle menvile asafo ne mɔ mɔɔ menzonlenle bɛ yɛɛ mediema fofolɛ mɔɔ menyiale bɛ anu la sonle bolɛ tɛla afɔle biala mɔɔ membɔle la.\nYɛlɛsiezie yɛ nwo yɛamaa WBBR azo gyimalilɛ ne\nMɔɔ mengɔle Bɛtɛle fofolɛ la, bɛmaanle membokale mediema mɔɔ yɛ gyima wɔ WBBR riledio gyimayɛlɛleka ne la anwo. Ɛnee riledio gyimayɛlɛleka ne wɔ 124 Columbia Heights, sua ne nzɛzo nwiɔ ne azo. Ɛnee me gyima a le kɛ mebaboka menli mɔɔ wɔ Baebolo ɛzukoalɛ ngyehyɛleɛ bie mɔɔ bɛyɛ ye dapɛne biala la anwo. Adiema A. H. Macmillan mɔɔ ɛnee ɛva mekɛ tendenle ɛzonle wɔ Bɛtɛle la vale ɔ nwo wulale riledio zo gyimayɛlɛ ɛhye anu dahuu. Ɛnee yɛta yɛfɛlɛ ye Adiema Mac. Ɔyɛle kpundiigyinlanlɛ wɔ Gyihova ɛzonlenlɛ nu anwo neazo kɛnlɛma ɔmaanle yɛdayɛ mgbavolɛ mɔɔ ɛnee yɛwɔ Bɛtɛle la.\nYɛkyehyɛ WBBR anwo ɛsalɛdolɛ kɛlata wɔ daselɛlilɛ nu amaa menli anyia ɛhulolɛ kɛ bɛbadie bie\nBɛhɛlɛle me kɛlata wɔ 1958 kɛ menyɛ gyima memboa Geleade Sukulu ne. Ɛnee me gyima a le kɛ mebaboa bɛdabɛ mɔɔ bɛwie sukulu ne la meamaa bɛanyia visa na eza meayɛ adendulɛ nwo ngyehyɛleɛ meamaa mediema ɛhye mɔ mɔɔ bɔ mɔdenle la. Wɔ ɛvolɛ zɔhane mɔ anu, ɛnee alopile mɔɔ bɛfa bɛtu adenle la bolɛ yɛ se kpalɛ, ɔti bɛdabɛ mɔɔ bɛwie sukulu ne la anu ekyi bie ala a kola fa alopile tu adenle a. Bɛ nuhua dɔɔnwo mɔɔ bahɔ Afrika nee Aduduleɛ Maanle mɔɔ wɔ moɔmoa la fa meli. Mɔɔ bɛbɔle ɔ bo kɛ bɛfa alopile mɔɔ fa menli dɔɔnwo bɛayɛ gyima la, ɔmaanle alopile ɛvolɛ bolɛ hanle aze kpalɛ, ɔti yeangyɛ edwɛkpatɛlɛvolɛma dɔɔnwo vole alopile hɔle ɛleka mɔɔ bɛbayɛ bɛ gyima ne la.\nMelɛhyehyɛ bɛdabɛ mɔɔ bɛlɛba bɛawie Geleade sukulu la amodinli kɛlata\nNYIANU NWO ADENDULƐ\nWɔ 1960, me gyima ne yɛle kpole, bɛhanle kɛ menyɛ alopile mɔɔ bava mediema avi United States ahɔ maanle maanle avinli nyianu wɔ Europe wɔ 1961 la anwo ngyehyɛleɛ. Yemɔti mendɛnlanle alopile zɔhane anu menvile New York mengɔle nyianu wɔ Hamburg, Germany. Wɔ nyianu ne anzi, me nee me gɔnwo mɔ Bɛtɛlema nsa hayele kale vile Germany hɔkpɔlale Italy Bɛtɛle ne mɔɔ wɔ Rome la. Yɛvi ɛkɛ ne la, yɛhɔle France yɛhɔnleanle Pyrenees Mountains na yɛdoale zo yɛhɔle Spain, ɛleka mɔɔ ɛnee bɛva bɛ sa bɛdo yɛ gyima ne azo la. Yɛkyekyele mbuluku kɛ asɛɛ ahyɛlɛdeɛ la yɛvale yɛhɔmaanle yɛ mediema mɔɔ wɔ Barcelona la. Yɛ nye liele kpole kɛ yɛnwunle bɛ la! Yɛvale kale yɛhɔle Amsterdam, na ɛkɛ ne a yɛvale alopile yɛziale yɛrale New York a.\nKɛyɛ ye ɛvolɛ anzi, bɛmaanle menyɛle ayiama bie mɔ mɔɔ bahɔ maanle maanle avinli nyianu titili bie wɔ ewiade ɛleka dɔɔnwo la adendulɛ nwo ngyehyɛleɛ. Nyianu ɛhye a le “Everlasting Good News” ne mɔɔ bɛyɛle ye wɔ 1963 la. Bɛyɛle ngyehyɛleɛ bɛmaanle ayiama 583 dule adenle hɔle nyianu wɔ ewiade ɛleka ngakyile mɔɔ bie a le Europe, Asia, South Pacific, Honolulu, Hawaii, Pasadena, nee California la. Ɛnee yɛbagyinla Lebanon nee Jordan na bahilehile yɛ ninyɛne bie mɔ mɔɔ fale azɛlɛ ngakyile mɔɔ wɔ Baebolo ne anu la anwo wɔ yɛ adendulɛ ne anu. Saa ɛye alopile mɔɔ ayiama ne bavo yɛɛ ɛleka mɔɔ bɛbala la anwo ngyehyɛleɛ ɛyɛlɛ ɛsie ahane a, yɛ Bɛtɛle gyimalilɛleka ne eza lile visa mɔɔ bɛbava bɛahɔ maanle ngakyile ɛhye mɔ azo la anwo gyima.\nME ADENDULƐ BOAVOLƐ FOFOLƐ\nƐnee ɛvolɛ 1963 le mekɛ titili ma me ɔlua debie bie ati. Wɔ June 29 mengyale Lila Rogers mɔɔ vi Missouri mɔɔ limoale me nyunlu ɛvolɛ nsa wɔ Bɛtɛle la. Yɛ atɔfolɛlielɛ ne anzi dapɛne ko, me nee Lila boka mediema mɔɔ hɔle akpɔsa wɔ ewiade ɛleka ngakyile la anwo na yɛhɔle Greece, Egypt nee Lebanon. Yɛvale alopile yɛpɛle adenle ekyi yɛvile Beirut yɛhɔle Dwɔdan. Kɛmɔ ɛnee bɛva bɛ sa bɛdo gyima ne azo wɔ Jordan na bɛha bɛhile yɛ kɛ bɛmmaa Gyihova Alasevolɛ visa bɛmmaa bɛngɔ maanle ne anu la ati, ɛnee yɛngola yɛnnwu mɔɔ bazi mekɛ mɔɔ yɛbadwu ɛkɛ la. Nea kɛzi yɛ nye liele wɔ mekɛ mɔɔ yɛdwule na yɛnwunle kɛ menli bie gyi anwumalɛne agyinlaleɛ sua bie ati zo na bɛhɛlɛ edwɛkɛ “Welcome Jehovah’s Witnesses” wɔ debie zo bɛgyi ɛkɛ la! Ɔyɛ anyelielɛ kɛ yɛnwunle azɛlɛ ngakyile mɔɔ Baebolo ne ka nwolɛ edwɛkɛ wɔ yɛ nye zo la. Yɛhɔnleanle ɛleka mɔɔ tete amra dɛnlanle, ɛleka mɔɔ Gyisɛse nee ɛzoanvolɛma ne hanle edwɛkɛ ne yɛɛ ɛleka mɔɔ Kilisiene ɛzonlenlɛ bɔle ɔ bo na ɔdɛlɛle ɔhɔle ewiade ɛleka biala la.—Gyi. 13:47.\nLila ɛva ɛvolɛ 55 ɛboa me wɔ ɛzonlenlɛ gyima ne anu. Yɛhɔle Spain nee Portugal fane dɔɔnwo wɔ mekɛ mɔɔ ɛnee bɛva bɛ sa bɛdo gyima ne azo wɔ ɛkɛ la. Yɛholale yɛmaanle mediema ne mɔ anwosesebɛ, mbuluku nee ninyɛne gyɛne mɔɔ bɛhyia nwo la. Eza yɛhɔkpɔlale mediema bie mɔ mɔɔ la efiade wɔ sogyama sua dɛba bie mɔɔ wɔ Cádiz, Spain la. Me nye liele kpole kɛ mengolale memaanle Baebolo nu ɛdendɛlɛ memaanle bɛ anwosesebɛ la.\nYɛ nee Patricia nee Jerry Molohan ɛlɛkɔ 1969 “Peace on Earth” Nyianu ne\nƆvi 1963 mɔɔ ba la, menyia nwolɛ adenle meboa memaa bɛyɛ maanle maanle avinli nyianu mɔɔ bɛbayɛ wɔ Africa, Australia, Central nee South America, Europe, Aduduleɛ Maanle ne mɔ, Hawaii, New Zealand yɛɛ Puerto Rico azo la anwo ngyehyɛleɛ. Me nee Lila ɛhɔ nyianu bie mɔ mɔɔ yɛ rɛle ɛnrɛvi bɛ ɛlɛ a, bie a le mɔɔ bɛyɛle ye wɔ Warsaw, Poland, wɔ 1989 la. Mediema dɔɔnwo mɔɔ vi Russia la holale hɔle zɔhane nyianu kpole ne bie—bɛ mekɛ mɔɔ limoa! Yɛyiale mediema dɔɔnwo mɔɔ bɛ diedi ne ati, bɛdole bɛ efiade ɛvolɛ dɔɔnwo wɔ Soviet Union la.\nBɛtɛle mbusua nee edwɛkpatɛlɛvolɛma mɔɔ wɔ ewiade amuala mɔɔ menyia adenle mehɔkpɔla bɛ na memaa bɛ anwosesebɛ la maa me nye die kpalɛ. Wɔ yɛ ɛkpɔlalɛ mɔɔ li awieleɛ mɔɔ yɛhɔle ye wɔ South Korea la, yɛhɔkpɔlale mediema 50 mɔɔ wɔ efiade wɔ Suwon la. Mediema zɔhane mɔ amuala lale subane kpalɛ ali na ɛnee bɛ nye la kɛ bɛbazia bɛayɛ bɛ ɛzonlenlɛ gyima ne bieko. Yɛ nye liele kpole kɛ yɛyiale bɛ la!—Wlo. 1:11, 12.\nANYUHƆLƐ MƆƆ ƐRA LA MAA ME NYE DIE\nMenwu kɛzi Gyihova ɛyila ye menli yemaa bɛnyia anyuhɔlɛ la. Mɔɔ bɛsɔne me wɔ ɛvolɛ 1943 la, ɛnee nolobɔlɛma kɛyɛ 100,000 a wɔ ɛkɛ a, noko ɛnɛ, nolobɔlɛma mɔɔ bo 8,000,000 la ɛlɛsonle Gyihova wɔ maanle 240 azo. Edwɛkɛhanlɛ gyima ne mɔɔ edwɛkpatɛlɛvolɛma mɔɔ bɛwie Geleade lile ɔ nyunlu la a vale ɛhye rale a. Nea kɛzi ɔyɛ anyelielɛ kɛ me nee edwɛkpatɛlɛvolɛma ɛhye mɔ dɔɔnwo bɔle nu yɛle gyima na memboale bɛ memaanle bɛhɔle ɛleka mɔɔ bɛbayɛ bɛ gyima ne wɔ maanle gyɛne zo a!\nƆyɛ me fɛ kɛ menzile kpɔkɛ wɔ me mgbavolɛ nu kɛ metɛlɛ me ɛzonlenlɛ gyima ne anu ɔlua Bɛtɛle ɛzonlenlɛ mɔɔ membizale nwolɛ adenle la azo. Gyihova yilale me kpɔkɛzilɛ ne azo kpalɛ. Saa ɛye Bɛtɛle ɛzonlenlɛ mɔɔ maa me nye die la ɛsie ahane a, me nee Lila anye die kɛ yɛ nee asafo mɔɔ wɔ Brooklyn bɔle nu yɛle gyima na yɛnyianle agɔnwolɛma dɔɔnwo la.\nLila boa me maa meyɛ me Bɛtɛle gyima ne dahuu. Ɔnva nwo kɛ kɛkala mebo ɛvolɛ 84 la, mekola meboa memaa bɛdi ngɛlata mɔɔ ba Bɛtɛle la anwo gyima.\nMe nee Lila, ɛnɛ\nƆle nwolɛ adenle kpole kɛ meboka Gyihova ahyehyɛdeɛ ne anwo na menwu ngakyile kpole mɔɔ wɔ bɛdabɛ mɔɔ bɛsonle Gyihova nee bɛdabɛ mɔɔ bɛnzonle ye avinli la. Yɛkola yɛte edwɛkɛ mɔɔ wɔ Malakae 3:18 la abo kpalɛ: “Bɛbanwu ngakyile mɔɔ wɔ sonla mɔɔ di pɛlepɛle nee mɔɔ yɛ amumuyɛ la avinli la, nee ngakyile mɔɔ wɔ sonla mɔɔ sonle Nyamenle nee mɔɔ ɛnzonle Nyamenle la avinli la.” Yɛnwu kɛ Seetan ewiade ne anu ɛlɛyɛ se alehyenlɛ biala, menli ɛnlɛ anyelazo yɛɛ bɛ nye ɛnlie kpalɛ wɔ ɛbɛlabɔlɛ nu. Noko wɔ ngyegyelɛ mekɛ ɛhye anu, menli mɔɔ kulo Gyihova na bɛsonle ye la anye die yɛɛ bɛlɛ kenle bie anyelazo. Ɔle nwolɛ adenle kpole kɛ yɛlɛbɔ Belemgbunlililɛ edwɛkpa ne nolo la! (Mat. 24:14) Yɛ nye la mekɛ mɔɔ ɔnrɛhyɛ Nyamenle Belemgbunlililɛ ne bazɛkye ewiade dɛba ɛhye na yeamaa ewiade fofolɛ ne nee nuhua nyilalɛ ne amuala mɔɔ kpɔkɛdelɛ kpalɛ nee dahuu ngoane boka nwo ara la ade. Akee Gyihova nɔhalɛ azonvolɛ mɔɔ wɔ azɛlɛ ye azo la badɛnla aze dahuu.\nFa nwa awie Fa nwa awie Gyihova Yilale Me Kpɔkɛzilɛ Ne Azo Kpalɛ\n1918—Ɛvolɛ Ɛya Ko Mɔɔ Ɛraze\nKa Nɔhalɛ Ne\nƐBƐLABƆLƐ NU EDWƐKƐ Gyihova Yilale Me Kpɔkɛzilɛ Ne Azo Kpalɛ\nNyia Kelaese Yɛ Adekilevolɛ Ne Anu Anwodozo\nSie Ɛ Nwo Dii Saa Bɔbɔ Tɛnlabelɛ Ne Kakyi A\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ October 2018\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ October 2018\nƐZINZALƐ ARANE—DEBIEZUKOALƐ ƐDEƐ October 2018\nMenyia Nvasoɛ Mevi Nrɛlɛbɛvolɛma Mɔɔ Me Nee Bɛ Luale La Azo


Tudu Nzuzulɛ Biala Mɔɔ Tia Nyamenle Anwo Nrɛlɛbɛ La! | Ɛzinzalɛ Arane Debiezukoalɛ\nKENGA YE WƆ Abua Acholi Afrikaans Aja Akha Albanian Altai Alur America Mumule Aneɛ Amharic Amis Arabic Argentina Mumule Aneɛ Armenian Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Greenlandic Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu\n“Yɛlɛtudu nzuzulɛ nee debie biala mɔɔ kpogya mɔɔ bɛmaa ye zo bɛtia Nyamenle anwo nrɛlɛbɛ la.”—2 KƆL. 10:5.\nEDWƐNE 124 Di Nɔhalɛ Dahuu\n1. Kɔkɔbɔlɛ boni a ɛzoanvolɛ Pɔɔlo vale maanle Kilisienema mɔɔ bɛkpokpa bɛ la ɛ?\nƐZOANVOLƐ Pɔɔlo bɔle kɔkɔ kɛ, “bɛmmasukoa.” Bɛmmasukoa duzu? “Bɛmmasukoa ewiade ɛhye anu menli ne.” (Wlo. 12:2) Pɔɔlo hɛlɛle edwɛkɛ ɛhye maanle ɛvoya mɔɔ limoa Kilisienema. Duzu ati a ɔvale folɛdulɛ ɛhye mɔɔ anyebolo wɔ nu la ɔmaanle menli mɔɔ ɛnee bɛdu bɛ nwo bɛmaa Nyamenle na bɛva sunsum nwuanzanwuanza ne bɛkpokpa bɛ la ɛ?—Wlo. 1:7.\n2-3. Kɛzi Seetan bɔ mɔdenle kɛ ɔtwe yɛ yeavi Gyihova anwo ɛ? Kɛzi yɛbahola yɛadudu ninyɛne mɔɔ “ɛsosɔ ndinli” wɔ yɛ adwenle nu la ɛ?\n2 Ɛnee ɔgyegye Pɔɔlo ɔluakɛ ɛnee adwenle nzuzulɛ mɔɔ ɛnle kpalɛ mɔɔ Seetan ewiade ne anu amra lɛ la ɛlɛnyia Kilisienema bie mɔ anwo zo tumi. (Ɛfɛ. 4:17-19) Ɛhye kola to yɛ nuhua ko biala. Ɔluakɛ Seetan, ewiade ɛhye nyamenle ne kulo kɛ ɔtwe yɛ ɔfi Gyihova anwo la ati, ɔdua ndenle ngakyile zo. Kɛ neazo la, saa yɛkulo kɛ yɛdie duma a, ɔbahola yealua zo yeahwe yɛ yɛavi Gyihova anwo. Eza ɔbahola yealua yɛ amaamuo, kɛzi bɛtetele yɛ yɛɛ nwomazukoalɛ zo yeanyia yɛ adwenle ne azo tumi.\n3 Asoo yɛbahola yɛadudu ninyɛne mɔɔ “ɛsosɔ ndinli” wɔ yɛ adwenle nu la ɔ? (2 Kɔl. 10:4) Yɛ mualɛ mɔɔ Pɔɔlo vale maanle la nzonlɛ: “Yɛlɛtudu nzuzulɛ nee debie biala mɔɔ kpogya mɔɔ bɛmaa ye zo bɛtia Nyamenle anwo nrɛlɛbɛ la, yɛɛ yɛlɛdi nzuzulɛ biala azo konim yɛamaa yeadie Kelaese.” (2 Kɔl. 10:5) Ɛhɛe, ɔlua Gyihova moalɛ zo yɛbahola yɛali adwenle ɛtane zo konim. Kɛ mɔɔ ayile kola maa pɔezen ta la, zɔhane ala a Nyamenle Edwɛkɛ ne kola bɔ yɛ nwo bane fi Seetan ewiade ne tumi nwo a.\nBƐNYIA ADWENLE FOFOLƐ\n4. Nzenzaleɛ boni mɔ a ɛnee ɔwɔ kɛ yɛ nuhua dɔɔnwo yɛ wɔ mekɛ mɔɔ yɛzukoale nɔhalɛ ne la ɛ?\n4 Dwenle nzenzaleɛ mɔɔ ɛnee ɔwɔ kɛ ɛyɛ wɔ mekɛ mɔɔ ɛliele Nyamenle Edwɛkɛ ne anu nɔhalɛ ne ɛdole nu na ɛzile kpɔkɛ kɛ ɛsonle Gyihova la anwo. Wɔ yɛ nuhua dɔɔnwo afoa nu, ɛnee ɔwɔ kɛ yɛgyakyi subane ɛtane bie. (1 Kɔl. 6:9-11) Ɔyɛ yɛ fɛ kɛ Gyihova boale yɛ maanle yɛgyakyile subane ɛtane zɛhae mɔ la.\n5. Ninyɛne nwiɔ boni mɔ a Wulomuma 12:2 ka kɛ yɛyɛ a?\n5 Noko, ɔnle kɛ yɛto yɛ adwenle nu. Ɔnva nwo kɛ yɛnyɛ ɛtane mgbole mɔɔ ɛnee yɛyɛ kolaa na bɛazɔne yɛ la, ɔwɔ kɛ yɛnea boɛ wɔ debie biala mɔɔ bamaa yɛazia yɛabɔ yɛ ɛbɛla dɛba ne mɔ bieko la anwo. Kɛzi yɛbahola yɛayɛ ɛhye ɛ? Pɔɔlo buale kɛ: “Bɛmmasukoa ewiade ɛhye anu menli ne, emomu bɛhakyi bɛ adwenle.” (Wlo. 12:2) Yemɔti, ɔwɔ kɛ yɛyɛ ninyɛne nwiɔ. Mɔɔ limoa, ‘ɔnle kɛ yɛsukoa’ ewiade ne anzɛɛ yɛmaa ɔnyia yɛ nwo zo tumi. Mɔɔ tɔ zo nwiɔ, ɔwɔ kɛ ‘yɛkakyi’ yɛ subane na yɛnyia adwenle fofolɛ.\nWɔhakyi Anzɛɛ Wɔyɛ Ɛ Nwo Kɛ Wɔhakyi?\nGiliki edwɛkɛkpɔkɛ mɔɔ bɛhile ɔ bo “bɛhakyi” wɔ Wulomuma 12:2 la kile nzenzaleɛ bɔkɔɔ mɔɔ yɛyɛ kɛ mɔɔ kɛkɛba ɛza kakyi yɛ ɛbolakɔlɛ la. Ɛhakyile mɔɔ yɛbahakyi la kile kɛ yɛsenza kɛzi yɛde wɔ yɛ nu la—yɛ subane nee yɛ ɛbɛlabɔlɛ. Noko, Giliki edwɛkɛkpɔkɛ mɔɔ bɛhile ɔ bo “bɛyɛ bɛ nwo kɛ” wɔ 2 Kɔlentema 11:13-15 la kile nzenzaleɛ mɔɔ bɛyɛ ye wɔ ɛnyelɛ zo la.\n6. Duzu a yɛsukoa yɛfi adwenle mɔɔ wɔ Gyisɛse edwɛkɛ mɔɔ wɔ Mateyu 12:43-45 la anu a?\n6 Ɛhakyilɛ mɔɔ ɛnee Pɔɔlo ɛlɛka nwolɛ edwɛkɛ la kɔ moa tɛla nzenzaleɛ mɔɔ yɛbayɛ wɔ ɛnyelɛ zo la. Ɔfale yɛ ɛbɛlabɔlɛ foa biala anwo. (Nea ɛlɛka “ Wɔhakyi Anzɛɛ Wɔyɛ Ɛ Nwo Kɛ Wɔhakyi?”) Ɔwɔ kɛ yɛkakyi yɛ subane, yɛ nganeɛdelɛ nee yɛ nzuzulɛ bɔkɔɔ. Yemɔti, ɔwɔ kɛ yɛ muala yɛbiza yɛ nwo kɛ, ‘Asoo nzenzaleɛ mɔɔ melɛyɛ amaa meayɛ Kilisienenli la le ɛnyelɛzo anzɛɛ amgba melɛyɛ nzenzaleɛ wɔ me adwenle nee me ahonle nu?’ Ngakyile kpole wɔ nu. Wɔ Mateyu 12:43-45, Gyisɛse maanle yɛnwunle mɔɔ ɔwɔ kɛ yɛyɛ la. (Kenga.) Ɛzukoalɛdeɛ mɔɔ anwo hyia la wɔ edwɛkɛ zɔhane anu: Saa yɛye nzuzulɛ ɛtane yɛfi yɛ ti anu a, ɛnee ɔtɛwiele; ɔwɔ kɛ yɛnyia Nyamenle adwenle.\nƆWƆ KƐ “BƐYƐ BƐ FOFOLƐ WƆ TUMI NE MƆƆ KILE BƐ ADWENLE NE ADENLE LA ANU”\n7. Kɛ ɔkɛyɛ na yɛahola yɛahakyi kɛzi yɛde wɔ yɛ nu la ɛ?\n7 Asoo yɛbahola yɛahakyi yɛ adwenle anzɛɛ kɛzi yɛde wɔ yɛ nu la ɔ? Nyamenle Edwɛkɛ ne bua kɛ: “Ɔwɔ kɛ bɛmaa bɛkɔ zo bɛyɛ bɛ fofolɛ wɔ tumi ne mɔɔ kile bɛ adwenle ne adenle la anu, na bɛva subane fofolɛ ne mɔɔ bɛbɔle ye wɔ Nyamenle ɛhulolɛ zo wɔ nɔhalɛ tenleneyɛlɛ nee nɔhalɛlilɛ nu la bɛwula.” (Ɛfɛ. 4:23, 24) Ɛhɛe yɛbahola, noko ɔnla aze. Saa yɛkomo atiakunluwɔzo ɛtane zo na yɛgyakyi ninyɛndane ɛyɛlɛ a, ɛnee yɛtɛwiele. Ɔwɔ kɛ yɛkakyi “tumi ne mɔɔ kile [yɛ] adwenle ne adenle la.” Yɛ subane, yɛ nganeɛdelɛ nee yɛ nzuzulɛ mɔɔ yɛkakyi ye la noko boka nwo. Ɔhyia mɔdenlebɔlɛ dahuu.\n8-9. Kɛzi adiema nrenyia bie anwubielɛ ne maa yɛnwu deɛmɔti ɔhyia kɛ yɛkakyi kɛzi yɛde wɔ yɛ nu la ɛ?\n8 Bɛmaa yɛzuzu adiema nrenyia bie mɔɔ ɛnee ɔlɛ ahonle la neazo ne anwo. Mɔɔ ɔgyakyile nza ɛnlonlɛ nee konle la, ɔfɛtale ɔmaanle ɛzɔnenlɛ, na ɔyɛle daselɛlilɛ kpole wɔ ɛleka mɔɔ ɔde la. Noko kenle ko nɔsolɛ bie wɔ ye ɛzɔnenlɛ ne anzi mekɛ ekyi, ɔyiale sɔnea bie mɔɔ ɛnee ɔ nye ɛnla. Nrenyia bie mɔɔ ɛbo la vale konle doale ye wɔ ye sua nu. Alimoa ne ɛnee yɛ diema ne ɛngulo kɛ ɔko. Noko, mɔɔ nrenyia ne dendɛle tiale Gyihova duma ne la, yɛ diema ne angola ɔ nwo sɔ. Ɔlile nrenyia ne anwo gyima. Duzu ati a ɔyɛle zɔhane a? Baebolo ne mɔɔ ɔsukoa la maanle ɔhomole ye basabasayɛlɛ subane ne azo, noko ɛnee ɔtɛkolale ɔtɛkakyile tumi ne mɔɔ kile ye adwenle ne adenle la. Kile kɛ, ɔtɛkakyile kɛzi amgba ɔde wɔ ye nu la.\n9 Noko, adiema ɛhye ammaa ɔ sa nu ando. (Mrɛ. 24:16) Ɔlua mgbanyima ne mɔ moalɛ zo, ɔnyianle anyuhɔlɛ kpalɛ. Awieleɛ bɔkɔɔ ne, ɔfɛtale kɛ asafo nu kpanyinli. Kenle ko nɔsolɛ bie, ɔyiale tɛnlabelɛ bie mɔɔ le kɛ mɔɔ ɔhɔle nu mekɛ bie la wɔ Belemgbunlililɛ Asalo ne anyunlu. Nrenyia bie mɔɔ ɛbo la rale kɛ ɔbo mgbanyima ne mɔ ko. Duzu a yɛ diema ne yɛle a? Ɔvile mɛlɛbɛnwoaze nu ɔ nee nzabovonli ne dendɛle wɔ adenle kɛnlɛma zo ɔmaanle nrenyia ne ahonle dɔle ye azule nu, na ɔboale ye ɔmaanle ɔhɔle sua nu. Duzu a zile a? Yɛ diema ne ɛhakyi tumi ne mɔɔ kile ye adwenle ne adenle la. Yehakyi bɔkɔɔ yerayɛ awie mɔɔ lɛ anzodwolɛ na ɔbɛlɛ ɔ nwo aze—ɛhye wulale Gyihova anyunlunyia!\n10. Amaa yɛahola yɛahakyi kɛzi yɛde wɔ yɛ nu la, duzu a ɔwɔ kɛ yɛyɛ a?\n10 Yɛnrɛhola yɛnrɛyɛ nzenzaleɛ ɛhye mɔ kenle ko yɛɛ ɔmmaa mgbane ala. Bie a ɔbahyia kɛ ‘yɛbɔ mɔdenle kpalɛ’ wɔ ɛvolɛ dɔɔnwo anu. (2 Pita 1:5) Yɛnrɛhola yɛnrɛha kɛ ɔluakɛ yɛva ɛvolɛ dɔɔnwo yɛzonle Gyihova la ati, ɔle kpalɛ. Ɔwɔ kɛ yɛbɔ mɔdenle yɛkakyi kɛzi yɛde wɔ yɛ nu la. Ninyɛne bie mɔ mɔɔ yɛbayɛ la baboa yɛ. Bɛmaa yɛzuzu ɛhye mɔ bie anwo.\nKƐZI YƐBAHAKYI TUMI NE MƆƆ KILE YƐ ADWENLE NE ADENLE LA\n11. Kɛzi asɔneyɛlɛ boa yɛ maa yɛkakyi tumi ne mɔɔ kile yɛ adwenle ne adenle la ɛ?\n11 Asɔneyɛlɛ le debie mɔɔ limoa mɔɔ anwo hyia. Ɔwɔ kɛ yɛyɛ asɔne kɛ mɔɔ edwɛndolɛnli ne yɛle la: “O Nyamenle, bɔ ahonle mɔɔ anu te la wula me nu, na maa me sunsum fofolɛ mɔɔ gyi kpundii la.” (Edw. 51:10) Ɔwɔ kɛ yɛdie yɛto nu kɛ ɔhyia kɛ yɛkakyi tumi ne mɔɔ kile yɛ adwenle ne adenle la, na yɛsɛlɛ Gyihova kɛ ɔboa yɛ. Duzu ati a yɛdie yɛdi kɛ Gyihova baboa yɛ amaa yɛayɛ nzenzaleɛ a? Ɛwɔkɛ mɔɔ Gyihova bɔle Yizilayɛma mɔɔ anzo yɛ se wɔ Yizikeɛle mekɛ zo la bahola amaa yɛ anwosesebɛ: “Mebamaa bɛanyia ahonle fofolɛ na meamaa bɛ sunsum fofolɛ . . . Na meamaa bɛ tieyɛ ahonle.” (Yiz. 11:19) Ɛnee Gyihova kulo kɛ ɔboa Yizilayɛma zɔhane ɔmaa bɛkakyi, na ɔlɛ ɛhulolɛ kɛ ɔbaboa yɛdayɛ noko.\n12-13. (a) Kɛ mɔɔ Edwɛndolɛ 119:59 kile la, duzu a ɔwɔ kɛ yɛdwenledwenle nwo a? (b) Kpuya boni mɔ a ɔwɔ kɛ ɛbiza ɛ nwo a?\n12 Debie mɔɔ tɔ zo nwiɔ mɔɔ anwo hyia la a le kɛ ɛbadwenledwenle ninyɛne nwo. Ɔwɔ kɛ yɛdwenledwenle Nyamenle Edwɛkɛ ne mɔɔ yɛkenga ye alehyenlɛ biala la anwo kpalɛ, amaa yɛanwu nzuzulɛ nee subane mɔɔ ɔwɔ kɛ yɛkakyi ye la. (Kenga Edwɛndolɛ 119:59; Hib. 4:12; Gye. 1:25) Ɔwɔ kɛ yɛnea kɛ saa yɛ nye die ewiade adwenle bie anwo a. Ɔwɔ kɛ yɛdie sinlidɔlɛ mɔɔ yɛlɛ la yɛto nu na yɛbɔ mɔdenle kɛ yɛbadu ɔ bo.\n13 Kɛ neazo la, biza ɛ nwo kɛ: ‘Asoo melɛ anyebolo anzɛɛ nungulehwenlɛ subane wɔ me ahonle nu?’ (1 Pita 2:1) ‘Asoo anwomemaazo subane wɔ me nu ɔlua ɛleka mɔɔ bɛtetele me, me nwomazukoalɛ anzɛɛ me ezukoa gyinlabelɛ ti ɔ?’ (Mrɛ. 16:5) ‘Asoo mebu me nye megua bɛdabɛ mɔɔ bɛnlɛ ninyɛne mɔɔ melɛ la bie anzɛɛ bɛvi ɛleka gyɛne la anwo zo?’ (Gye. 2:2-4) ‘Asoo me nye die ninyɛne mɔɔ Seetan ewiade ne kanvo kile la anwo?’ (1 Dwɔn 2:15-17) ‘Asoo me nye die anyelielɛ ninyɛne mɔɔ nla nu ɛbɛlatane yɛɛ basabasayɛlɛ wɔ nu la anwo?’ (Edw. 97:10; 101:3; Emɔso 5:15) Kpuya ɛhye mɔ anwo mualɛ bamaa wɔanwu ɛleka mɔɔ ɔwɔ kɛ ɛyɛ nzenzaleɛ la. Saa yɛkola yɛkakyi yɛ nzuzulɛ nee nganeɛdelɛ ɛtane “mɔɔ ɛsosɔ ndinli” wɔ yɛ ahonle nu la a, yɛbazɔ yɛ anwuma Selɛ ne anye kpole.—Edw. 19:14.\n14. Duzu ati a ɔhyia kɛ yɛkpa agɔnwolɛma kpalɛ a?\n14 Debie mɔɔ tɔ zo nsa mɔɔ anwo hyia la a le kɛ yɛbakpa agɔnwolɛma kpalɛ. Saa yɛdie yɛto nu anzɛɛ yɛnlie yɛndo nu bɔbɔ a, yɛ gɔnwo mɔ nyia yɛ nwo zo tumi kpalɛ. (Mrɛ. 13:20) Yɛta yɛyia menli mɔɔ bɛmboa yɛ bɛmmaa yɛnnyia Nyamenle adwenle la wɔ gyima nu anzɛɛ sukulu nu. Noko, yɛbahola yɛanyia agɔnwolɛma kpalɛ wɔ yɛ Kilisiene ayia ne mɔ abo. Ɛkɛ ne a yɛbanyia anwosesebɛmaanlɛ wɔ “ɛlɔlɛ nee gyima kpalɛ ɛyɛlɛ nu” a.—Hib. 10:24, 25.\n“BƐGYINLA KPUNDII WƆ DIEDI NE ANU”\n15-16. Kɛzi Seetan bɔ mɔdenle kɛ ɔkakyi yɛ adwenle ɛ?\n15 Kakye kɛ, Seetan kulo kɛ ɔkakyi yɛ adwenle. Ɔkulo kɛ ɔdua adenle biala azo ɔsɛkye ndelebɛbo mɔɔ yɛnyia ye wɔ Nyamenle Edwɛkɛ ne anu la.\n16 Seetan tɛkɔ zo tɛbiza kpuya ne mɔɔ ɔbizale Yive wɔ Yidɛn tola ne anu la: ‘Asoo amgba Nyamenle se . . . ?’ (Mɔl. 3:1) Wɔ ewiade ɛhye mɔɔ Seetan di zolɛ tumi la anu, ɔmaa kpuya le kɛ ɛhye mɔ ba yɛ adwenle nu: ‘Asoo amgba Nyamenle kyi menli mɔɔ bɛ awodeɛ le ko la agyalɛ? Asoo amgba Nyamenle ɛngulo kɛ ɛdi Bolonyia nee awolɛkenle? Asoo amgba Nyamenle ɛngulo kɛ ɛdie mogya? Asoo amgba Nyamenle ne mɔɔ lɛ ɛlɔlɛ la ɛngulo kɛ ɛ nee wɔ alɔvolɛ mɔɔ bɛdu bɛ la tu?’\n17. Saa awie biza yɛ diedi ne anwo kpuya mɔɔ maa yɛ adwenle nu yɛ yɛ kesee la a, duzu a ɔwɔ kɛ yɛyɛ a, na duzu a Kɔlɔsaema 2:6, 7 ka kɛ ɔbavi nu yeara a?\n17 Ɔwɔ kɛ yɛnyia anwodozo wɔ ninyɛne mɔɔ yɛdie yɛdi la anu. Saa yɛamkpondɛ kpuya zɛhae mɔ anwo mualɛ a, ɔbahola yeamaa yɛ adwenle nu ayɛ yɛ kesee. Adwenle nu keseeyɛlɛ zɛhae kola sɛkye yɛ adwenle nee yɛ diedi ne. Yemɔti, duzu a ɔwɔ kɛ yɛyɛ a? Nyamenle Edwɛkɛ ne bɔ yɛ amaneɛ kɛ yɛhakyi yɛ adwenle amaa yɛazɔ yɛanlea yɛanwu “Nyamenle ɛhulolɛdeɛ ne mɔɔ le kpalɛ na ɔsɔ ɛnyelɛ na ɔdi munli la.” (Wlo. 12:2) Nyamenle Edwɛkɛ ne mɔɔ yɛbazukoa ye dahuu la bamaa yɛanyia anwodozo wɔ nɔhalɛ ne mɔɔ yɛzukoa yɛvi Baebolo ne anu la anu. Yɛbahola yɛanyia anwodozo bɔkɔɔ kɛ, Gyihova ngyinlazo ne mɔ tenrɛ. Akee, yɛbagyinla “kpundii wɔ diedi ne anu” kɛ baka mɔɔ ɔ bo ndinli ne yɛ se la.—Kenga Kɔlɔsaema 2:6, 7.\n18. Duzu a baboa yɛ amaa Seetan ewiade ne annyia yɛ adwenle ne azo tumi a?\n18 Ɔwɔ kɛ yɛ nuhua ko biala yɛ ye diedi ne anwo gyima amaa yeagyinla kpundii. Yemɔti, kɔ zo yɛ fofolɛ wɔ tumi ne mɔɔ kile wɔ adwenle ne adenle la anu. Yɛ asɔne dahuu; sɛlɛ Gyihova kɛ ɔva ye sunsum ne ɔboa wɔ. Dwenledwenle ninyɛne nwo kpalɛ na kɔ zo nea kɛzi ɛdwenle la kpalɛ. Kpondɛ agɔnwolɛma kpalɛ; ɛ nee menli mɔɔ bamaa wɔanyia adwenle kpalɛ la ɛdu. Saa ɛyɛ zɔ a, ɔnrɛmaa Seetan ewiade ne ɛnrɛnyia ɛ nwo zo tumi, na ɛhye baboa wɔ yeamaa wɔadudu “nzuzulɛ nee debie biala mɔɔ kpogya mɔɔ bɛmaa ye zo bɛtia Nyamenle anwo nrɛlɛbɛ la.”—2 Kɔl. 10:5.\nNinyɛne nwiɔ boni mɔ a Wulomuma 12:2 ka kɛ yɛyɛ a?\nNinyɛne nsa boni mɔ a baboa yɛ amaa yɛahakyi tumi ne mɔɔ kile yɛ adwenle ne adenle la ɛ?\nKɛzi yɛbahola yɛava folɛdulɛ mɔɔ wɔ Kɔlɔsaema 2:6, 7 la yɛayɛ gyima ɛ?\nEDWƐNE 50 Me Nwo Zo Ɛyilalɛ Asɔneyɛlɛ\n^ ɛden. 5 Yɛ amaamuo, kɛzi bɛtetele yɛ yɛɛ nwomazukoalɛ kola nyia yɛ adwenle ne azo tumi wɔ adenle kpalɛ anzɛɛ ɛtane zo. Bie a yɛbanwu kɛ subane ɛtane bie ɛha yɛ nwo mɔɔ yɛngola ye gyakyi a. Edwɛkɛ ɛhye bamaa yɛanwu kɛzi yɛbahola yɛali adwenle anzɛɛ subane ɛtane bie mɔɔ yɛlɛ azo konim la.


2 Arelemgbunli 1 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 1:1-18\nYilaegya hanle Ehazaya ewule ne anwo edwɛkɛ dole ɛkɛ (1-18)\n1 Ehabe wule la anzi, Mowabema+ dele Yizilayɛma anwo atua. 2 Mekɛ zɔhane anu, Ehazaya vile ye sua ne mɔɔ wɔ Samɛlea mɔɔ bɛva mbaka bɛgua zolɛ la ati zo tokule bie anu dɔle aze na ɔbodale. Ɔti ɔzoanle soanvolɛma na ɔzele bɛ kɛ: “Bɛhɔbiza Ɛkelɔn+ nyamenle Beeyale-zibɛbe bɛnlea saa mebade kpɔkɛ a.”+ 3 Noko Gyihova anwumabɔvolɛ zele Tehyebenli Yilaegya*+ kɛ: “Dwazo, kɔyia Samɛlea belemgbunli ne soanvolɛma ne na biza bɛ kɛ, ‘Nyamenle biala ɛnle Yizilayɛ la ati a bɛlɛkɔ bɛahɔbiza Ɛkelɔn nyamenle Beeyale-zibɛbe edwɛkɛ a?+ 4 Ɛhye ati, mɔɔ Gyihova ɛha la ɛne: “Ɛnrɛvi ɛkpa ne mɔɔ ɛla zolɛ la azo, na kɛ ɔde ye biala la ɛbawu.”’” Na Yilaegya vile ɛkɛ ne hɔle. 5 Mɔɔ soanvolɛma ne ziale rale ɔ nwo ɛkɛ ne la, ɔbizale bɛ ɛkɛ ne ala kɛ: “Duzu ati a bɛzia bɛra a?” 6 Bɛbuale ye kɛ: “Nrenyia bie rayiale yɛ na ɔzele yɛ kɛ, ‘Bɛhɔ, bɛzia bɛhɔ belemgbunli ne mɔɔ zoanle bɛ la ɛkɛ na bɛze ye kɛ, “Mɔɔ Gyihova ɛha la ɛne: ‘Nyamenle biala ɛnle Yizilayɛ la ati a wɔzoa kɛ bɛhɔbiza Ɛkelɔn nyamenle Beeyale-zibɛbe edwɛkɛ a? Ɛhye ati, ɛnrɛvi ɛkpa ne mɔɔ ɛla zolɛ la azo, na kɛ ɔde ye biala la ɛbawu.’”’”+ 7 Ɛhye ati ɔbizale bɛ kɛ: “Kɛzi nrenyia ne mɔɔ rayiale bɛ na ɔhanle edwɛkɛ ɛhye ɔhilele bɛ la de ɛ?” 8 Ɔti bɛzele ye kɛ: “Ɔle nrenyia mɔɔ wula nane enrinli tɛladeɛ+ na nane nwoma bɛlɛte hye ɔ nze zo.”+ Ɛkɛ ne ala ɔhanle kɛ: “Tehyebenli Yilaegya ɔ.” 9 Akee belemgbunli ne zoanle sogyama 50 nwo zo kpanyinli nee ye menli 50 ne. Mɔɔ ɔhɔle ɔ nwo ɛkɛ ne la, ɛnee ɔde boka ne ati zo nehane. Ɔzele ye kɛ: “Nɔhalɛ Nyamenle ne sonla,+ belemgbunli ne se, ‘Ɛdwu ɛrɛla.’” 10 Noko Yilaegya buale sogyama 50 nwo zo kpanyinli ne kɛ: “Nɔhalɛ nu, saa mele Nyamenle sonla a, ɛnee senle ɛvi anwuma+ ɛrayela wɔ nee wɔ menli 50 ne.” Na senle vi anwuma rayelale ye nee ye menli 50 ne. 11 Ɔti belemgbunli ne zoanle sogyama 50 nwo zo kpanyinli bieko nee ye menli 50 ne. Ɔhɔle na ɔzele ye kɛ: “Nɔhalɛ Nyamenle ne sonla, mɔɔ belemgbunli ne ɛha la ɛne, ‘Dwu aze bɛla ndɛndɛ.’” 12 Noko Yilaegya buale bɛ kɛ: “Saa mele nɔhalɛ Nyamenle ne sonla a, ɛnee senle vi anwuma ɛrayela wɔ nee wɔ menli 50 ne.” Na Nyamenle senle vi anwuma rayelale ye nee ye menli 50 ne. 13 Akee belemgbunli ne zoanle sogyama 50 nwo zo kpanyinli mɔɔ tɔ zo nsa la nee ye menli 50 ne. Noko sogyama 50 nwo zo kpanyinli ne mɔɔ tɔ zo nsa la vole hɔle na ɔhotole Yilaegya anyunlu ɛkɛ na ɔbɔle ɔ bo kɛ ɔbodo ye, na ɔzele ye kɛ: “Nɔhalɛ Nyamenle ne sonla, mesɛlɛ wɔ, maa me ngoane nee wɔ sonvolɛma 50 ɛhye ngoane* ɛzonle bolɛ wɔ ɛ nye zo. 14 Senle ɛvi anwuma ɛrayela sogyama 50 nwo zo mgbanyima nwiɔ ne mɔɔ bɛlimoa la nee bɛ menli 50 ne mɔ, noko kɛkala maa me ngoane* ɛzonle bolɛ wɔ ɛ nye zo.” 15 Ɛhye ati, Gyihova anwumabɔvolɛ zele Yilaegya kɛ: “Dwu aze na ɛ nee ye ɛhɔ. Mmasulo ye.” Ɔti ɔdwazole na ɔ nee ye hɔle belemgbunli ne anwo ɛkɛ. 16 Akee Yilaegya zele belemgbunli ne kɛ, “Mɔɔ Gyihova ɛha la ɛne: ‘Kɛmɔ Nyamenle biala ɛnle Yizilayɛ la ati a ɛzoanle soanvolɛma kɛ bɛhɔbiza Ɛkelɔn nyamenle Beeyale-zibɛbe edwɛkɛ la ɔ?+ Duzu ati a wɔambiza ye edwɛkɛ a? Ɛhye ati, ɛnrɛvi ɛkpa ne mɔɔ ɛla zolɛ la azo, na kɛ ɔde ye biala la ɛbawu.’” 17 Ɔti ɔwule, kɛ mɔɔ Gyihova luale Yilaegya anwo zo hanle la; na kɛ mɔɔ ɛnee ɔnlɛ ralɛ nrenyia la ati, Gyɛholam*+ ralile ye agya lile belemgbunli wɔ Dwuda Belemgbunli Gyɛhɔhyafate ara Gyɛholam+ ɛvolɛ mɔɔ tɔ zolɛ nwiɔ la azo. 18 Na Ehazaya+ anwo tetedwɛkɛ mɔɔ ɛha, mɔɔ ɔyɛle la, asoo bɛtɛkɛlɛle ye wɔ Yizilayɛ arelemgbunli mekɛ zo tetedwɛkɛ buluku ne anu ɔ?\n^ Ɔ bo kile “Me Nyamenle A Le Gyihova.”\n^ Anzɛɛ “maa me ɛkɛla nee wɔ sonvolɛma ne ɛkɛla.”\n^ Ɔle Ehazaya adiema nrenyia.\n2 Arelemgbunli 1


Saa Awie Mɔ Ka Me Nwo Edwɛkɛ Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Ewe Fijian Finnish French Ga Georgian German Giliki Haitian Creole Hibulu Hiligaynon Hindi Hindi (Roman) Hungarian Iban Icelandic Iloko Indonesian Italian Japanese Kachin Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Myanmar Norwegian Nzema Ossetian Polish Portuguese (Brazil) Portuguese (European) Punjabi Punjabi (Roman) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tsonga Turkish Turkmen Ukrainian Umbundu Vietnamese Xhosa Zulu\nNdɛneyelɛ nwo kpuya\nDeɛmɔti ɔyɛ nyane la\nMɔɔ ɛnrɛhola ɛnrɛyɛ—ɛnrɛhola ɛnrɛzi ndɛneyelɛ ne adenle\nMɔɔ ɛbahola wɔayɛ—ɔnle kɛ ɛmaa ɔgyegye wɔ\nWɔde kɛ ɛ gɔnwo bie ɛha ɛ nwo edwɛkɛ ɛtane. Ɔbayɛ se kɛ ɛbabu ɛ nye wɔagua zo ndɛndɛ ɔ?\nWɔde kɛ ɛ gɔnwo bie ɛha ɛ nwo edwɛkɛ ɛtane. Ɔbayɛ se kɛ ɛ nee ye baha nwolɛ edwɛkɛ wɔ anzodwolɛ nu ɔ?\nWɔde kɛ ɛ gɔnwo bie ɛha ɛ nwo edwɛkɛ ɛtane—yɛɛ ɛdawɔ noko wɔde ɔ nwo edwɛkɛ mɔɔ ɛnle kpalɛ la. Ɔbayɛ se yeamaa wɔ kɛ ɛnrɛyɛ bie ɛnrɛzie ɔ gyakɛ anu ɔ?\nSaa ɛbuale kɛ “ɔbayɛ se” anzɛɛ “ɔnrɛyɛ boɛ” a, edwɛkɛ ɛhye baboa wɔ yeamaa wɔanwu adenle kpalɛ mɔɔ ɔbaboa wɔ yeamaa wɔagyinla ndɛneyelɛ ne anloa la.\nNdɛneyelɛ ne bie wɔ ɛkɛ a anyebolo wɔ nu. Kɛ neazo la, saa ɔsɛkye awie duma kpalɛ mɔɔ ɔlɛ la a. Saa anyebolo ɛnle nu bɔbɔ a, ɔyɛ nyane titili wɔ mekɛ mɔɔ awie mɔɔ ɔle ɛ gɔnwo kpalɛ la baha ɛ nwo edwɛkɛ ahile awie mɔ la.—Edwɛndolɛ 55:12-14.\n“Mendele kɛ me gɔnwo bie ɛlɛka me nwo edwɛkɛ kɛ mendwenle awie mɔ anwo. Ɔyɛle me nyane kpalɛ! Ɛnee mennwu deɛmɔti ɔwɔ kɛ ɔka zɔhane edwɛkɛ ne la.”—Ashley.\nNɔhalɛ edwɛkɛ: Saa ahenle mɔɔ ɛlɛka ɛ nwo edwɛkɛ ne la le ɛ gɔnwo anzɛɛ ɔnle ɛ gɔnwo bɔbɔ a, ɔyɛ nyane kɛ ɛbade kɛ awie mɔ ɛlɛka ɛ nwo edwɛkɛ ɛtane la.\nBie a adwenle bie ati a menli baha ɛ nwo edwɛkɛ a. Bie mɔ a le:\nAdwenle kpalɛ bie ati. Bɛbɔle alesama mɔɔ bɛdwenle bɛ gɔnwo mɔ anwo a. Ɔti ɔnyɛ se kɛ yɛbaha awie anwo edwɛkɛ. Nɔhalɛ nu, Baebolo ne maa yɛ anwosesebɛ kɛ ‘yɛdwenle awie mɔ anwo.’—Felepaema 2:4.\n“Menli ala a ɛka bɛ nwo edwɛkɛ a ɔyɛ anyelielɛ a!”—Bianca.\n“Nɔhalɛ nu, dahuu mekulo kɛ menwu debie mɔɔ ɛlɛkɔ zo wɔ awie mɔ ɛbɛlabɔlɛ nu na meka nwolɛ edwɛkɛ mekile awie mɔ. Mennwu deɛmɔti meyɛ zɔ la noko ɔmaa me nye die.”—Katie.\nAmaa bɛ nye alie. Wɔ tete ne, ɛnee menli ne bie “nyia mekɛ a bɛnva bɛnyɛ debie biala kɛ bɛfa bɛka anzɛɛ bɛtie ninyɛne fofolɛ nwo edwɛkɛ ala.” (Gyima ne 17:21) Zɔhane ala a ɔde ye ɛnɛ a!\n“Ɔdwu mekɛ ne bie na awie ɛnnyia debie ɛnga nwolɛ edwɛkɛ a, ɔtɛnla aze ɔhyehyɛ bie amaa menli aha nwolɛ edwɛkɛ.”—Joanna.\nAnwodozo mɔɔ bɛnlɛ la ati. Adwenle kpalɛ bie ati, Baebolo ne bɔ yɛ kɔkɔ kɛ yɛmmafa yɛ nwo yɛtoto awie mɔ anwo. (Galeehyeama 6:4) Mɔɔ yɛ nyane la a le kɛ, anwodozo mɔɔ bie mɔ ɛnlɛ la ati bɛka menli anwo edwɛkɛ ɛtane amaa bɛ muala bɛayɛ ko.\n“Saa awie ye ndɛne a, ɔmaa bɛnwu kɛzi ɔde la. Fane dɔɔnwo ne ala ɔmaa bɛnwu kɛ ɔ nye bolo ahenle ne mɔɔ ɔlɛka ɔ nwo edwɛkɛ la. Bɛka edwɛkɛ mɔɔ ɛnle nɔhalɛ la bɛkile awie mɔ amaa bɛade nganeɛ kɛ bɛle kpalɛ bɛtɛla ahenle ne mɔɔ bɛlɛka ɔ nwo edwɛkɛ la.”—Phil.\nNɔhalɛ edwɛkɛ: Saa ɛkulo o anzɛɛ ɛngulo o, menli baha ɛdawɔ nee awie mɔ anwo edwɛkɛ.\nƐnrɛhola ɛnrɛdua awie mɔ mɔɔ bɛnga ɛ nwo edwɛkɛ a, noko ɛbahola wɔakpa mɔɔ ɛkulo kɛ ɛyɛ la. Saa ɛte kɛ awie mɔ ɛlɛka ɛ nwo edwɛkɛ a, ɛbahola wɔayɛ ninyɛne nwiɔ.\nMƆƆ ƐBAHOLA WƆAYƐ 1: Bu ɛ nye gua zo. Fane dɔɔnwo ne ala, saa anyebolo ɛnle edwɛkɛ ne anu a ɛbahola wɔabu ɛ nye wɔagua zo. Fa Baebolo folɛdulɛ ne yɛ gyima: “Mmafa ɛya ndɛndɛ.”—Nolobɔvo ne 7:9.\n“Ɛnee menli ɛlɛkeha kɛ me nee kakula nrenyia bie ɛlɛtu noko ɛnee metɛyiale ye ɛlɛ bɔbɔ! Ɛnee edwɛkɛ ne yɛ me ɛzelekɛ ɔti mendole me adwenle nu wɔ nwo.”—Elise.\n“Duma kpalɛ kola pɛ ndɛneyelɛ biala azo. Saa awie ka ɛ nwo edwɛkɛ ɛtane a, duma kpalɛ mɔɔ ɛlɛ la bapɛ edwɛkɛ ne azo ɔluakɛ menli ekyi bie a balie ali a. Ɛ nwo nɔhalɛ edwɛkɛ bamaa wɔali konim.”—Allison.\nNzuzulɛ: Kɛlɛ (1) mɔɔ bɛhanle ye wɔ ɛ nwo la yɛɛ (2) kɛzi ɔmaanle ɛdele nganeɛ la. Saa ‘ɛyɛ koonwu na ɛdwenle’ nwolɛ ɛwie a, ɔnrɛyɛ se kɛ ɛbamaa ɛ rɛle avi.—Edwɛndolɛ 4:4.\nMƆƆ ƐBAHOLA WƆAYƐ 2: Biza ahenle mɔɔ hanle edwɛkɛ ne la. Bie a ɛnee ɛte nganeɛ kɛ ɛ nwo edwɛkɛ mɔɔ wɔde la ɛnle kpalɛ, ɔti ɔwɔ kɛ ɛbiza ahenle mɔɔ hanle edwɛkɛ ne la.\n“Saa ɛbiza ahenle mɔɔ yele ɛ nwo ndɛne la edwɛkɛ a, ɔbamaa yeanwu ye kɛ ɔka awie mɔ anwo edwɛkɛ a bɛbade. Eza ɔbamaa wɔanyia adenle wɔahilehile edwɛkɛ ne anu na bie a wɔaziezie.”—Elise.\nKolaa na wɔabiza awie mɔɔ ɛye ɛ nwo ndɛne edwɛkɛ la, suzu Baebolo ngyinlazo mɔɔ doɔdoa zo la anwo na bua kpuya mɔɔ boka nwo la.\n“Andeamua le koasea.” (Mrɛlɛbulɛ 18:13) ‘Asoo meze edwɛkɛ ne amuala ɔ? Asoo ɔbahola yeayɛ kɛ ahenle mɔɔ hanle ndɛneyelɛ ne anwo edwɛkɛ hilele me la ande mɔɔ ɔdele la abo kpalɛ ɔ?’\n“Ɔwɔ kɛ awie biala yɛ ye ndɛ tie edwɛkɛ, ɔmmapele ɔ nwo ɔtendɛ, yɛɛ ɔmmafa ɛya ndɛndɛ.” (Gyemise 1:19) ‘Asoo ɔle mekɛ kpalɛ mɔɔ mebahola me nee ahenle adendɛ ɔ? Medie medi kɛ kɛzi melɛdi edwɛkɛ ne anwo gyima la le kpalɛ ɔ? Anzɛɛ ɔwɔ kɛ memaa mekɛ gua nu na me ɛya ne ka aze ɔ?’\n‘Mɔɔ ɛkpondɛ kɛ menli yɛ maa wɔ la, ɛdawɔ noko yɛ zɔhane ala maa bɛ.’ (Mateyu 7:12) ‘Saa ɛdawɔ yɛɛ wɔye awie anwo ndɛne a, anrɛɛ kɛzi ɛbahulo kɛ bɛ nee wɔ badendɛ ɛ? Adenle boni azo a anrɛɛ ɛbahulo kɛ bɛ nee wɔ bazuzu edwɛkɛ ne anwo a? Edwɛkɛ agbɔkɛ anzɛɛ nyɛleɛ boni mɔ a baboa a?’\nNzuzulɛ: Kolaa na ɛ nee ahenle mɔɔ yele ndɛne ne adendɛ la, kɛlɛ edwɛkɛ mɔɔ ɛkulo kɛ ɛka la. Akee kendɛ maa dapɛne ko anzɛɛ nwiɔ ɛgua nu, sia kenga mɔɔ ɛhɛlɛle la na nea saa ɛbayɛ nzenzaleɛ bie wɔ nu a. Bieko, ɛ nee wɔ awovolɛ anzɛɛ ɛ gɔnwo kpanyinli bie ɛzuzu edwɛkɛ mɔɔ wɔhɛlɛ la anwo na biza ye adwenle wɔ nwo.\nNɔhalɛ edwɛkɛ: Ndɛneyelɛ le kɛ ninyɛne gyɛne mɔɔ sisi yɛ ɛbɛlabɔlɛ nu la, yɛnrɛhola yɛnrɛzi ye adenle. Noko ɔnle kɛ ɛmaa ɔfo ɛ nwo zo!\n“Ndɛneyelɛ ne bie yɛ ɛzelekɛ yɛɛ bie noko le anyebolo edwɛkɛ. Saa ɔyɛ ɛzelekɛ a, bu ɛ nye gua zo. Noko saa anyebolo wɔ nu mɔɔ ɔbahola yeazɛkye wɔ duma kpalɛ ne a, ɛnee yemɔ ɔhyia kɛ ɛ nee ahenle mɔɔ hanle edwɛkɛ ne la suzu nwo.”—Brianna.\n“Saa awie ye wɔ ndɛne a, mmayɛ bie ɛsie ɔ bo zo anzɛɛ mmaka ahenle anwo edwɛkɛ ɛtane. Saa tɛ ye zɔhane a, ɔbamaa wɔayɛ debie mɔɔ ɛkyi la.”—Olivia.\nKɛ Ɔkɛyɛ Na Meagyakyi Ndɛneyelɛ Ɛ?\nMekɛ biala mɔɔ wɔ adwelielilɛ bahakyi ndɛneyelɛ la, yɛ nwolɛ debie!\nFa nwa awie Fa nwa awie Saa Awie Mɔ Ka Me Nwo Edwɛkɛ Ɛ?\nijwyp edwɛkɛ 23


Duzu ati a Mateyu nee Luku kɛlɛtokɛ ne mɔɔ fale Gyisɛse abusua ekpunli ne anwo la le ngakyile a?\nDuzu ati a Mateyu nee Luku kɛlɛtokɛ ne mɔɔ fale Gyisɛse ngakula nu anwo la le ngakyile a?\nMateyu kɛlɛtokɛ ne mɔɔ fale Gyisɛse awolɛ nee ye ngakula nu anwo la le ngakyile fi Luku ɛdeɛ ne anwo, ɔluakɛ asolo kɛzi Edwɛkpa kɛlɛvoma ne hanle nwolɛ edwɛkɛ la.\nMateyu kɛlɛtokɛ ne gyi Dwosefi anwo zo. Ɔka mɔɔ Dwosefi yɛle wɔ mekɛ mɔɔ ɔdele kɛ Mɛle ɛlɛnrenzɛ, ɛlalɛ mɔɔ ɔhanle mɔɔ anwumabɔvolɛ ne hilehilele nu hilele ye nee kɛzi ɔlile ye adehilelɛ zo la anwo edwɛkɛ. (Mat. 1:19-25) Ɔka kɛzi anwumabɔvolɛ ne bɔle Dwosefi kɔkɔ wɔ ɛlalɛ nu kɛ ɔ nee ye abusua ne ɛdu ɛhɔ Yigyibiti, na ɔdiele la anwo edwɛkɛ. Eza Mateyu ka kile yɛ kɛ Dwosefi hanle ɛlalɛ bieko, na anwumabɔvolɛ ne zele ye kɛ ɔzia ɔhɔ Yizilayɛ, ɔhɔle na ɔzile kpɔkɛ kɛ ɔ nee ye abusua ne badɛnla Nazalɛte. (Mat. 2:13, 14, 19-23) Wɔ Mateyu Edwɛkpa ne adile mɔɔ limoa la anu, bɛbɔle Dwosefi duma fane mɔtwɛ, noko bɛbɔle Mɛle duma fane nna pɛ.\nNoko, Luku kɛlɛtokɛ ne ka Mɛle anwo edwɛkɛ dɔɔnwo. Ɔka anwumabɔvolɛ Geebeleɛle mɔɔ ɔhɔkpɔlale ye, Mɛle busuanli Ɛlezabɛte mɔɔ ɔhɔkpɔlale ye, yɛɛ kɛzi ɔyele Gyihova ayɛlɛ la anwo edwɛkɛ. (Luku 1:26-56) Eza Luku ka mɔɔ Saemɔn hanle hilele Mɛle mɔɔ fale amaneɛ mɔɔ Gyisɛse banwu ye kenle bie la anwo edwɛkɛ. Akee Luku hanle mekɛ mɔɔ Gyisɛse nyianle ɛvolɛ 12 na ɔ nee ye abusua ne hɔle ɛzonlenlɛ sua ne anu la anwo edwɛkɛ. Wɔ edwɛkɛ ɛhye anu bɔbɔ, Luku hwenle adwenle hɔle edwɛkɛ mɔɔ Mɛle hanle la azo, tɛ mɔɔ Dwosefi hanle la, na ɔka kɛ mɔɔ zile la nyianle Mɛle anwo zo tumi kpole. (Luku 2:19, 34, 35, 48, 51) Wɔ Luku Edwɛkpa ne adile nwiɔ mɔɔ limoa la anu, bɛbɔle Mɛle duma fane 12, noko bɛbɔle Dwosefi duma fane 3 ala. Ɔti, Mateyu hanle mɔɔ ɛnee gyegye Dwosefi nee mɔɔ ɔyɛle la anwo edwɛkɛ dɔɔnwo yɛɛ Luku hanle mɔɔ Mɛle dwenlenle nwo nee ye anwubielɛ nwo edwɛkɛ dɔɔnwo.\nGyisɛse abusua ekpunli ne mɔɔ Edwɛkpa kɛlɛvolɛma nwiɔ ne hanle nwolɛ edwɛkɛ la noko le ngakyile. Mateyu hanle abusua mɔɔ Dwosefi vi nu la anwo edwɛkɛ, na ɔhilele kɛ Gyisɛse mɔɔ le Dwosefi dɔmaba la di Belemgbunli Devidi agya wɔ mɛla adenle zo. Duzu ati ɔ? Ɔluakɛ Dwosefi vi Belemgbunli Devidi abusua ekpunli ne anu ɔlua Devidi ara Sɔlɔmɔn anwo zo. (Mat. 1:6, 16) Noko, Luku hanle abusua mɔɔ Mɛle vi nu la anwo edwɛkɛ na ɔhilele kɛ Gyisɛse lɛ adenle di Belemgbunli Devidi agya wɔ “nwonane nu.” (Wlo. 1:3) Duzu ati ɔ? Ɔluakɛ Mɛle vi Belemgbunli Devidi abusua ekpunli ne anu ɔlua Devidi ara Neetan anwo zo. (Luku 3:31) Noko duzu ati a Luku ambɔ Mɛle duma amboka menli mɔɔ wɔ abusua ekpunli ne anu la anwo kɛ ɔle Hilae ara raalɛ ɛ? Ɔluakɛ wɔ mɛla nu saa bɛkpondɛ abusua ekpunli mɔɔ awie vi nu la abo a, bɛfa mrenyia. Ɔti, mekɛ mɔɔ Luku bɔle Dwosefi duma na ɔhilele nu kɛ ɔ ze a le Hilae la, bɛdele ɔ bo kɛ, Dwosefi gyale Hilae ara raalɛ.—Luku 3:23.\nAbusua ekpunli ne mɔɔ Gyisɛse vi nu mɔɔ Mateyu nee Luku yɛle nwolɛ kɛlɛtokɛ la maa ɔda ali kɛ ɔdaye a ɔle Mɛzaya ne a. Nɔhalɛ nu, ɛnee menli dɔɔnwo ze abusua ekpunli mɔɔ Gyisɛse vi nu la anwo nɔhalɛ edwɛkɛ ne, na Falasiima nee Sadusiima bɔbɔ angola anzu nwolɛ kpolera. Gyisɛse Abusua ekpunli ne mɔɔ Mateyu nee Luku yɛle nwolɛ kɛlɛtokɛ la maa yɛ diedi nu mia na ɔmaa yɛnyia anwodozo kɛ Nyamenle ɛwɔkɛ ne mɔ bara nu.\nKpuya Mɔɔ Vi Kengavolɛma Ɛkɛ—August 2017


Saa Mewu A Mebahɔ Ni | Biza Nyamenle\nKENGA YE WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Giliki Greenlandic Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Nzema Polish Portuguese (Brazil) Romanian Russian Sepedi Serbian (Cyrillic) Sesotho (Lesotho) Setswana Shona Sinhala Slovak Slovenian Spanish Swedish Tagalog Tsonga Turkish Twi Ukrainian Vietnamese Xhosa Zulu\nKpuyia 2: Saa Mewu A Mebahɔ Ni?\nƐNEE Roman le kakula nrenya ekyii bie wɔ mekɛ mɔɔ kale bie bɔle ɔ gɔnwo kpalɛ hunli ye la. Ɔhanle kɛ, “Me gɔnwo ne ewule ne manle menlile nyane kpalɛ. Ɛvolɛ dɔɔnwo mɔɔ esiane ne zile la anzi, membizale kɛ saa yɛwu a yɛkɔ ni.”\nAlesama ewule yɛ azibɛnwo. Ɔnva nwo ɛvolɛ mɔɔ yɛli la, yɛngulo kɛ yɛbawu. Menli dɔɔnwo sulo mɔɔ ba wɔ ewule nzi la.\nMenli dɔɔnwo die di kɛ saa sonla wu a debie bie wɔ ye nu mɔɔ ɔkɔ zo ɔtɛnla ngoane nu a. Bɛdie bɛdi kɛ sonla kpalɛ kɔ anwuma yɛɛ bɛkile ɛtanevolɛ nyane dahuu wɔ ye ɛtane ti. Bie mɔ noko suzu kɛ sonla ɛndɛnla aze bieko wɔ ye ewule nzi yemɔti awieleɛ kolaa ne bɛ rɛle fi ye bɔkɔɔ.\nDuzu a mualɛ ɛhye mɔ maa yɛnwu ye a?\nMualɛ mɔɔ lumua la kola maa yɛnyia adwenle kɛ sonla wu a ɛnee ɔtɛwule. Mɔɔ tɔ zo nwiɔ la kile kɛ bodane biala ɛnle ɛbɛlabɔlɛ nu. Menli mɔɔ die di kɛ bodane biala ɛnle ɛbɛlabɔlɛ nu la die nzuzulɛ ɛhye to nu: “Bɛmaa yɛli na yɛnlo, ɔluakɛ ɛhyema ɛnee yɛwu.”—1 Kɔlentema 15:32.\nBaebolo ne ɛngilehile kɛ sonlabaka ne foa bie kɔ zo tɛnla aze wɔ sonla ewule nzi. Nyamenle manle Belemgbunli Sɔlɔmɔn hɛlɛle kɛ: “Anyewɔzoamra ze kɛ bɛbawu, na mɔwuamra ɛnze ɛhwee.” (Nolobɔvo ne 9:5) Menli mɔɔ “ɛnze ɛhwee” la ɛnze bɛ nzi edwɛkɛ. Bɛnde nganeɛ anzɛɛ bɛngola bɛnyɛ gyima biala. Yemɔti mɔwuamra ɛngola ɛmboa anzɛɛ ɛmboda anyewɔzoamra.\nMɔɔ ɔ nee zɔhane diedi ne ɛnnyia la, Nyamenle ambɔ sonla kɛ ɔwu. Ɔbɔle Adam, sonla mɔɔ ɔlumua la kɛ ɔdɛnla aze dahuu wɔ azɛlɛ ye azo. Mekɛ mɔɔ lumua mɔɔ Nyamenle hanle ewule nwo edwɛkɛ la a le mekɛ mɔɔ ɔhanle anzosesebɛ nwo ndeanlɛ ne ɔhilele Adam la. Ɔduale Adam kɛ ɔmmadi bakama bie na ɔbɔle ye kɔkɔ kɛ saa ɔdi a ‘ɔbawu.’ (Mɔlebɛbo 2:17) Saa Adam nee Yive yɛle tieyɛ a, anrɛɛ bɛ nee bɛ bo zo amra mɔɔ di nɔhalɛ maa Nyamenle la kɔsɔɔti badɛnla aze dahuu.\nAdam andie Nyamenle kɔkɔbɔlɛ ne. Ɔyɛle ɛtane wɔ mekɛ mɔɔ ɔyɛle Nyamenle anwo anzosesebɛ la, yemɔti ɔwule. (Wulomuma 6:23) Adam sonlabaka ne foa bie angɔ zo andɛnla aze wɔ ye ewule nzi. Emomu, ɛnee Adam ɛnle ɛkɛ bieko wɔ ye ewule nzi. Nyamenle zele Adam kɛ: “Ɛbahwi ɛ ti anwo na wɔanyia aleɛ wɔali, kɔkpula mekɛ mɔɔ ɛkɛzia ɛkɛhɔ azɛlɛ ye anu bieko la, ɔluakɛ nuhua yɛɛ ɛvi ɛrale a; ɛle ndɛtɛlɛ na ɛbazia wɔahɔ ndɛtɛlɛ nu.” (Mɔlebɛbo 3:19) Ɛtane wɔ alesama amuala anwo na bɛwu ɔluakɛ bɛvi Adam anu.—Wulomuma 5:12.\nƆnva nwo kpɔkɛ ɛtane mɔɔ Adam bɔle la, Nyamenle bali Ye bodane nwo gyima yeamaa Adam abo zo amra ayi azɛlɛ ye. (Mɔlebɛbo 1:28; Ayezaya 55:11) Ɔnrɛhyɛ, Gyihova badwazo mɔwuamra dɔɔnwo. Ɛzoanvolɛ Pɔɔlo ka zɔhane mekɛ ne anwo edwɛkɛ la, ɔhanle kɛ: “Menli kɔsɔɔti, ɛtanevolɛma nee kpalɛyɛlɛma badwazo ara ngoane nu.”—Gyima ne 24:15.\nDuzu A Gyisɛse Hanle Ye Wɔ Ewule Nwo A?\nGyisɛse nee ye mekɛ zo ɛzonlenlɛ nu mgbanyima mɔɔ hanle kɛ ewudwazo ɛnle ɛkɛ la anyɛ adwenle. (Luku 20:27) Yɛɛ yeangilehile kɛ sonlabaka ne foa bie ɛnnwu ɛlɛ. Emomu, Gyisɛse hilehilele mɔɔ doɔdoa zo la.\nEwule le kɛ nafelɛ. Mekɛ mɔɔ Gyisɛse agɔnwo Lazalɛse wule la, ɔhanle kɛ: “Yɛ gɔnwo Lazalɛse ɛlafe, na mekɔ meahɔdunwue ye.” Gyisɛse ɛdoavolɛ ne mɔ ande mɔɔ ɔhanle la abo. Bɛbuale kɛ: “Awulae, saa yelafe a, ɛnee ɔbadunwue!” Baebolo ne kilehile nu kɛ: “Gyisɛse ɛnee kpondɛ aze kɛ Lazalɛse ɛwu, na bɛmɛ bɛdwenlenle nafelɛ kpalɛ nwo. Yemɔti Gyisɛse hanle ye wienyi hilele bɛ kɛ, ‘Lazalɛse ɛwu.’”—Dwɔn 11:11-14.\nBɛbadwazo mɔwuamra. Mekɛ mɔɔ Gyisɛse dwule Lazalɛse sua zo la, ɔkyekyele Lazalɛse adiema raalɛ Maata arɛle na ɔhanle kɛ: “Ɛ diema nrenya ne badwazo ara ngoane nu.” Akee Gyisɛse bɔle ye ɛwɔkɛ kɛ: “Mame a mele ewudwazo ne nee ngoane ne a. Mɔɔ kɛlie me kɛli la, saa ɔwu bɔbɔ a ɔkɛnyia ngoane.” Gyisɛse ɛwɔkɛ ne ɛnle nwɔra. Wɔ alasevolɛ dɔɔnwo anyunlu, Gyisɛse dwazole Lazalɛse mɔɔ ɛnee yewu yeli kenle nna la.—Dwɔn 11:23, 25, 38-45.\nWɔ ɛnyelɛzodeɛnwunlɛ mɔɔ ɔyele ɔhilele ɛzoanvolɛ Dwɔn la anu, Gyisɛse eza bɔle ɛwɔkɛ kɛ bɛbadwazo mɔwuamra. Ɔhanle kɛ kɛmɔ ɔdwu mekɛ ne bie a bɛgyakyi nlɔnuma la zɔhane ala a kenlebie ewule noko bagyakyi menli mɔɔ yeva bɛ yehɔ la a.—Yekile 20:13.\nAnyelazo Wɔ Ɛkɛ Ne Maa Mowuamra Ɔ?\nDuzu ati Nyamenle badwazo ɛtanevolɛma ɛ?


Belemgbunli Dwosaya Hulole Nyamenle Mɛla Ne | Ngakula Baebolo Ɛzukoalɛdeɛ\nDwosaya Hulole Nyamenle Mɛla Ne\nMɔɔ Dwosaya lile ɛvolɛ mɔtwɛ la yɛɛ ɔrayɛle Dwuda belemgbunli a. Mekɛ zɔhane ɛnee menli ne ye ngonyia na bɛsonle ananze. Mɔɔ Dwosaya lile ɛvolɛ 16 la, ɔzukoale kɛzi ɔbahola yeazonle Gyihova kpalɛ la. Mɔɔ ɔlile ɛvolɛ 20 la, ɔbɔle ɔ bo kɛ ɔsɛkye ananze ne mɔ nee bɛ afɔlemokyea ne mɔ kɔsɔɔti wɔ maanle ne anu. Mɔɔ Dwosaya lile ɛvolɛ 26 la, ɔyɛle ngyehyɛleɛ kɛ bɛziezie Gyihova ɛzonlenlɛ sua ne.\nƐsɔfo kpanyinli Helekaya nwunle Gyihova Mɛla buluku ne mɔɔ bie a Mosisi hɛlɛle la wɔ ɛzonlenlɛ sua ne anu. Hyeefan mɔɔ ɔle belemgbunli ne kɛlɛhɛlɛvolɛ la vale buluku ne rɛlɛle Dwosaya na ɔgengale ɔhilele ye. Mɔɔ Dwosaya ɛlɛtie la, ɔnwunle kɛ menli ne ɛyɛ Gyihova anwo anzosesebɛ wɔ ɛvolɛ dɔɔnwo anu. Belemgbunli Dwosaya hanle hilele Helekaya kɛ: ‘Gyihova ɛva yɛ nwo ɛya. Bɛ nee ye ɛhɔdendɛ. Gyihova baha mɔɔ ɔwɔ kɛ yɛyɛ la yeahile yɛ.’ Gyihova luale ngapezonli raalɛ Hɛleda anwo zo buale edwɛkɛ ne: ‘Menli mɔɔ de Dwuda la ɛkpo me. Mebadea bɛ noko tɛ mekɛ mɔɔ Dwosaya le belemgbunli la ɔ, ɔluakɛ ɔbɛlɛle ɔ nwo aze.’\nMɔɔ Belemgbunli Dwosaya dele edwɛkɛ ne la, ɔhɔyiale Dwudama wɔ ɛzonlenlɛ sua ne anu. Akee ɔgengale Gyihova Mɛla ne kpole ɔhilele menli ne amuala. Dwosaya nee menli ne bɔle ɛwɔkɛ kɛ bɛbavi bɛ ahonle muala anu bɛadie Gyihova.\nDwuda maanle ne lile Akpabɛnwo ɛvoyia ne bie la yehyɛ kpalɛ. Noko mɔɔ Dwosaya gengale ye wɔ Mɛla ne anu kɛ ɔwɔ kɛ bɛdi Akpabɛnwo ne ɛvolɛ biala la, ɔzele maanle ne kɛ: ‘Yɛbali Akpabɛnwo yɛamaa Gyihova.’ Dwosaya bɔle afɔle ngakyile na ɔyɛle ngyehyɛleɛ amaa edwɛndolɛma ado edwɛne wɔ ɛzonlenlɛ sua ne anu. Akee maanle ne lile Akpabɛnwo ne, na eza bɛlile Paano Mɔɔ Mgbɔvonle Ɛnle Nu Ɛvoyia ne kenle nsuu. Ɔvi Samoɛle mekɛ zo, bɛtɛdile Akpabɛnwo Ɛvoyia zɛhae bie ɛlɛ. Dwosaya hulole Nyamenle Mɛla ne kpalɛ. Ɛ nye die kɛ ɛbazukoa Gyihova anwo debie ɔ?\n“Wɔ edwɛkɛ ne le kɛnlaneɛ maa me, ɔle wienyi wɔ me adenle nu.”—Edwɛndolɛ 119:105\nKpuya: Mɔɔ Belemgbunli Dwosaya dele Nyamenle Mɛla ne la, kɛzi ɔyɛle ye nyɛleɛ ɛ? Kɛzi mɔɔ Dwosaya yɛle la hanle Gyihova ɛ?\n2 Arelemgbunli 21:26; 22:1–23:30; 2 Edwɛkɛsisilɛ 34:1–35:25\nBaebolo ne maa yɛnwu kɛ ɛnee ɔyɛ se ɔmaa kakula nrenya bie mɔɔ bɛfɛlɛ ye Dwosaya la kɛ ɔbayɛ mɔɔ le kpalɛ la. Sukoa kɛzi ɔ gɔnwo mɔ boale ye la.\nFa nwa awie Fa nwa awie Dwosaya Hulole Nyamenle Mɛla Ne\nlfb ɛzukoalɛdeɛ 56 m. 134-135


Kɔlɔsaema 3 | Yintanɛte Zo Baebolo | Ewiade Fofolɛ Ngilebɛbo\nSubane dɛba nee fofolɛ (1-17)\nBɛhu sonlabaka nvɛyeba ne mɔ (5)\nƐlɔlɛ maa menli koyɛlɛ di munli (14)\nKilisiene mbusua folɛdulɛ (18-25)\n3 Saa bɛdwazo bɛ nee Kelaese a, ɛnee bɛhɔ zo bɛkpondɛ ninyɛne mɔɔ wɔ anwuma lɔ, ɛleka mɔɔ Kelaese de wɔ Nyamenle asa fema zo la. 2 Bɛva bɛ adwenle bɛzie ninyɛne mɔɔ wɔ anwuma lɔ la azo, na tɛ ninyɛne mɔɔ wɔ azɛlɛ ye azo la ɔ. 3 Ɔluakɛ bɛwule, na bɛva bɛ ngoane nee Kelaese bɛvea Nyamenle anu. 4 Saa bɛda Kelaese, yɛ ngoane ne ali a, bɛbala bɛdabɛ noko ali bɛaboka ɔ nwo wɔ anyunlunyia nu. 5 Yemɔti bɛhu bɛ sonlabaka ne nvɛyeba ne mɔ mɔɔ wɔ azɛlɛ ye azo la wɔ adwɔmane ɛbɛla,* evinli nyɛleɛ, nla nwo atiakunluwɔzo ɛtane, nganeɛdelɛ ɛtane, nee anyebolo mɔɔ le awozonle ɛzonlenlɛ la anwo. 6 Ninyɛne ɛhye mɔ ati a Nyamenle ɛya ne ɛlɛba a. 7 Bɛdabɛ noko, mekɛ bie kɛ bɛbɔle bɛ ɛbɛla la ɛne. 8 Noko kɛkala, ɔwɔ kɛ bɛye ɛhye mɔ amuala bɛgua: ɛya, ahonle kpole, ninyɛndane, aholoba, na bɛmmamaa edwɛkɛ ɛtane fi bɛ nloa anu finde. 9 Bɛmmabɔ adalɛ bɛkile bɛ nwo. Bɛye subane* dɛba ne nee ye nyɛleɛ ne mɔ bɛgua, 10 na bɛva subane fofolɛ ne mɔɔ bɛlua nɔhalɛ ndelebɛbo zo bɛlɛyɛ ye fofolɛ kɛ mɔɔ Ahenle mɔɔ bɔle ye la subane ne de la bɛwula, 11 ɛleka mɔɔ Gilikinli anzɛɛ Dwuunli, mrenyia zo mɔɔ bɛpɛ anzɛɛ bɛtɛpɛle, ɛyɛvolɛ, Siteanenli,* akɛlɛ anzɛɛ dehelɛ ɛnle ɛkɛ; na Kelaese le ninyɛne muala na ɔwɔ ɔ muala anu la. 12 Bɛle menli mɔɔ Nyamenle ɛkpa bɛ, nwuanzanwuanzama nee alɔvolɛ, yemɔti bɛwula anwunvɔnezelɛ, atiakunlukɛnlɛma, mɛlɛbɛnwoaze,* bɛtɛɛyɛlɛ, nee abotane. 13 Saa bɛ nuhua bie lɛ edwɛkɛ tia ɔ gɔnwo bɔbɔ a, bɛhɔ zo bɛnyia abotane na bɛva bɛhyɛ bɛ nwo bɔkɔɔ. Kɛ mɔɔ Gyihova* ɛva bɛ ɛtane ɛhyɛ bɛ la, bɛdabɛ noko bɛyɛ ye zɔhane ala. 14 Na ɛhye mɔ amuala anzi, bɛwula ɛlɔlɛ, ɔluakɛ ɔmaa menli koyɛlɛ di munli. 15 Bieko, bɛmaa Kelaese anzodwolɛ ne ɛdɛnla bɛ ahonle nu,* ɔluakɛ bɛvɛlɛle bɛ bɛrale zɔhane anzodwolɛ ne anu wɔ sonlabaka ko anu. Na bɛhile anyezɔlɛ. 16 Bɛmaa Kelaese edwɛkɛ ne ɛyɛ gyima dɔɔnwo wɔ bɛ nu wɔ nrɛlɛbɛ muala anu. Bɛhɔ zo bɛva edwɛne, ayɛlɛyelɛ, nee sunsum nu moyɛlɛ edwɛne bɛhilehile bɛ nwo na bɛmaa bɛ nwo anwosesebɛ,* na bɛdo edwɛne wɔ bɛ ahonle nu bɛmaa Gyihova.* 17 Wɔ bɛ edwɛkɛ nee bɛ nyɛleɛ biala anu, bɛyɛ debie biala wɔ Awulae Gyisɛse duma nu na bɛlua ɔ nwo zo bɛyɛ Nyamenle Selɛ ne mo. 18 Yelɛma, bɛbɛlɛ bɛ nwo aze bɛmaa bɛ hu mɔ kɛ mɔɔ ɔfɛta wɔ Awulae anu la. 19 Kunlima, bɛhɔ zo bɛhulo bɛ ye mɔ, na bɛmmafa bɛ nwo ɛya kpole.* 20 Ngakula, bɛdie bɛ awovolɛ wɔ debie biala anu, ɔluakɛ ɛhye a sɔ Awulae anye a. 21 Selɛma, bɛmmaka bɛ mra ɛya na bɛ rɛle ambɔ.* 22 Ngɛkɛlɛ, bɛdie bɛ menle mɔ mɔɔ bɛwɔ azɛlɛ ye azo la wɔ debie biala anu, tɛ mekɛ mɔɔ menli ɛlɛnea bɛ la angome, kɛ bɛyɛ bɛazɔ menli nye ala, emomu bɛyeye bɛ ahonle nu bɛyɛ ye wɔ Gyihova* anwo ɛzulolɛ nu. 23 Debie biala mɔɔ bɛyɛ la, bɛvi ɛkɛla* muala anu bɛyɛ kɛ asɛɛ bɛyɛ bɛamaa Gyihova,* na tɛ menli ɔ, 24 ɔluakɛ bɛze kɛ Gyihova* ɛkɛ a bɛbanyia agyapadeɛ ne kɛ ahatualɛ a. Bɛzonle bɛ Menle Kelaese. 25 Nɔhalɛ nu, mɔɔ ɔyɛ ɛtane la banyia ye ɛtane ne anwo ahatualɛ, na ɔnnea sonla nyunlu.\n^ Giliki aneɛ nu, “sonla.”\n^ “Siteanenli” kile awie mɔɔ ɔ nye ɛtɛbukele la.\n^ Anzɛɛ “ɛhomo bɛ ahonle zo.”\n^ Anzɛɛ “bɛdu bɛ nwo folɛ.”\n^ Anzɛɛ “bɛmmayɛ bɛ nwo zo kyengye.”\n^ Anzɛɛ “bɛ sa nu ando.”\n^ Nea Edwɛkɛbohilelɛ, “Ɛkɛla.”


Gyisɛse Kelaese A Le Nwane? | Baebolo ne Kilehile\nGyisɛse gyima titile a le boni?\nƆvi nienwu a ɔrale a?\nSonla holɛ boni a ɛnee ɔde a?\n1, 2. (a) Duzu ati a awie mɔɔ ɛlie duma la anwo edwɛkɛ mɔɔ ɛkɛde ala la ɛngile kɛ ɛze ye amgba ɛ? (b) Gyisɛse anwo adwenle ngakyile boni a wɔ ɛkɛ a?\nMENLI dɔɔnwo ɛlie duma wɔ ewiade ye anu. Bɛze bie mɔ kpalɛ wɔ ɛleka mɔɔ bɛde, bɛ sua zo anzɛɛ bɛ maanle nu. Bɛze bie mɔ noko wɔ ewiade amuala. Noko akee awie mɔɔ ɛlie duma kpalɛ, mɔɔ ɛnwu ye duma ala la ɛngile kɛ ɛze ye amgba. Ɔngile kɛ ɛze ɔ nwo edwɛkɛ dɔɔnwo nee ye sonla holɛ mɔɔ ɔde amgba la.\n2 Gyisɛse Kelaese rale azɛlɛ ye azo kɛyɛ ɛvolɛ 2,000 mɔɔ ɛze ɛhɔ la anu ɛdeɛ, noko, menli mɔɔ wɔ ewiade ye la anu dɔɔnwo ɛde ɔ nwo edwɛkɛ. Noko, menli dɔɔnwo ɛnnwu sonla holɛ mɔɔ ɛnee Gyisɛse de amgba la. Bie mɔ se ɛnee ɔle sonla kpalɛ ala. Bie mɔ noko ka kɛ ɛnee ɔle ngapezonli ala. Eza bie mɔ noko die di kɛ Gyisɛse le Nyamenle na ɔwɔ kɛ bɛsonle ye. Asoo ɔwɔ kɛ bɛsonle ye ɔ?\n3. Duzu ati a nwolɛ hyia kɛ ɛkɛnwu Gyisɛse anwo nɔhalɛ ne ɛ?\n3 Nwolɛ hyia kɛ ɛnwu Gyisɛse anwo nɔhalɛ edwɛkɛ ne. Duzu ati ɔ? Ɔboalekɛ Baebolo ne se: ‘Ngoane mɔɔ ɛnlɛ awieleɛ la a le kɛ bɛkɛnwu kɛ wɔmɔ a ɛle nɔhalɛ Nyamenle kokye ne a, na bɛkɛnwu Gyisɛse Kelaese, mɔɔ ɛzoanle ye la.’ (Dwɔn 17:3) Ɛhɛe, Gyihova Nyamenle nee Gyisɛse Kelaese anwo nɔhalɛ ne mɔɔ ɛbanwu ye la bahola amaa wɔanyia dahuu ngoane wɔ azɛlɛ ye azo paladaese ne anu. (Dwɔn 14:6) Bieko, Gyisɛse yɛle kɛzi ɔwɔ kɛ yɛbɔ yɛ ɛbɛla nee kɛzi ɔwɔ kɛ yɛ nee awie mɔ di la anwo neazo mɔɔ tɛla biala la manle yɛ. (Dwɔn 13:34, 35) Wɔ buluku ɛhye tile mɔɔ lumua la anu, yɛzuzule Nyamenle anwo nɔhalɛ edwɛkɛ nwo. Akee maa yɛzuzu mɔɔ Baebolo ne kilehile amgba wɔ Gyisɛse Kelaese anwo la anwo.\nMƐZAYA NE MƆƆ BƐBƆLE Ɔ NWO ƐWƆKƐ LA\n4. Duzu a amodinli “Mɛzaya” nee “Kelaese” kile a?\n4 Mekɛ tendenle kolaa na bawo Gyisɛse la, Baebolo ne hanle ahenle ne mɔɔ Nyamenle bazoa ye kɛ Mɛzaya anzɛɛ Kelaese la anwo edwɛkɛ dole ɛkɛ. Amodinli “Mɛzaya” (mɔɔ vi Hibulu edwɛkɛkpɔkɛ nu) nee “Kelaese” (mɔɔ vi Giliki edwɛkɛkpɔkɛ nu) la amuala abo kile “Awie Mɔɔ Bɛkpokpa Ye.” Ɛnee bɛbakpokpa Sonla ɛhye mɔɔ bɛbɔ ɔ nwo ɛwɔkɛ la, ɛhye kile kɛ, ɛnee Nyamenle bava ye azie gyinlabelɛ titile bie. Wɔ buluku ɛhye tile ne mɔ mɔɔ li awieleɛ la anu, yɛbazukoa Mɛzaya ne gyinlabelɛ ne mɔɔ anwo hyia amaa Nyamenle ɛwɔkɛ ne mɔ ara nu la anwo debie dɔɔnwo. Eza yɛbazukoa nyilalɛ mɔɔ Gyisɛse bahola amaa yɛanyia ye kɛkala bɔbɔ la anwo debie. Noko akee, kolaa na bawo Gyisɛse la, ɔda ali kɛ menli dɔɔnwo zuzule nwolɛ kɛ, ‘Nwane a bayɛ Mɛzaya ne a?’\n5. Duzu a ɛnee Gyisɛse ɛdoavolɛma ne die di bɔkɔɔ wɔ ɔ nwo a?\n5 Wɔ ɛvoya ne mɔɔ lumua Y.M. anu, Gyisɛse mɔɔ vi Nazalɛte la ɛdoavolɛma liele lile bɔkɔɔ kɛ yemɔ a ɔle Mɛzaya ne mɔɔ bɛhanle ɔ nwo edwɛkɛ bɛdole ɛkɛ ne la a. (Dwɔn 1:41) Ɛdoavolɛma ne anu ko, mɔɔ bɛfɛlɛ ye Saemɔn Pita la, hanle ye wienyi hilele Gyisɛse kɛ: “Wɔmɔ a ɛle Kelaese ne” a. (Mateyu 16:16) Noko akee, ɛnee kɛzi ɛdoavolɛma zɔhane mɔ yɛɛ yɛdayɛ noko, yɛkola yɛdie yɛdi kɛ Gyisɛse a amgba le Mɛzaya ne mɔɔ bɛbɔle ɔ nwo ɛwɔkɛ la ɛ?\n6. Fa neazo kilehile kɛzi Gyihova ɛboa nɔhavoma amaa bɛanwu Mɛzaya ne la anu.\n6 Nyamenle ngapezoma mɔɔ dɛnlanle aze kolaa na bawo Gyisɛse la hanle Mɛzaya ne anwo edwɛkɛ dɔɔnwo dole ɛkɛ. Ɛnee edwɛkɛ ɛhye mɔ baboa awie mɔ gyɛne amaa bɛanwu ye. Yɛbahola yɛalua adenle ɛhye azo yeahilehile nuhua: Fa ye kɛ bɛse ɛhɔ bɔɔso anzɛɛ keteke anzɛɛ anwumalɛne agyinlaleɛ na ɛhɔva awie mɔɔ ɛnze ye la ɛrɛla. Saa awie ka kɛzi ahenle ne de la anwo edwɛkɛ ekyii kile wɔ a asoo ɔnrɛboa wɔ ɔ? Zɔhane ala, yɛɛ Gyihova luale Baebolo ne anu ngapezoma anwo zo vale mɔɔ Mɛzaya ne bayɛ nee mɔɔ bado ye la anwo edwɛkɛ dɔɔnwo manle a. Ɛnee ngapezo dɔɔnwo ɛhye mɔ mɔɔ bara nu la baboa nɔhavoma amaa bɛanwu ye bɔkɔɔ.\n7. Ngapezo nwiɔ mɔɔ fane Gyisɛse anwo mɔɔ rale nuhua la a le boni mɔ?\n7 Suzu neazo nwiɔ pɛ anwo nea. Mɔɔ lumua la, ngapezonli Maeka lumua hanle dole ɛkɛ wɔ mɔɔ bo ɛvolɛ 700 la anu kɛ bɛbawo Ahenle ne mɔɔ bɛbɔ ɔ nwo ɛwɔkɛ la wɔ Bɛtelɛhɛm, mɔɔ le sua ekyi bie wɔ Dwuda maanle nu la azo. (Maeka 5:2) Nienwu a amgba bɛwole Gyisɛse a? Zɔhane sua ne ala azo! (Mateyu 2:1, 3-9) Mɔɔ tɔ zo nwiɔ, ngapezo mɔɔ wɔ Daneɛle 9:25 mɔɔ bɛlumua bɛhanle bɛdole ɛkɛ ne wɔ ɛvoya dɔɔnwo anu la hwenle adwenle hɔle ɛvolɛ ne mɔɔ nuhua a Mɛzaya ne bala ɔ nwo ali—29 Y.M. la azo. * Ngapezo ɛhye mɔ nee ngapezo gyɛne mɔɔ rale nu la manle ɔlale ali kɛ ɛnee Gyisɛse a le Mɛzaya ne mɔɔ bɛbɔ ɔ nwo ɛwɔkɛ la.\nMekɛ mɔɔ bɛzɔnenle Gyisɛse la, ɔrayɛle Mɛzaya anzɛɛ Kelaese ne\n8, 9. Daselɛ mɔɔ kile kɛ ɛnee Gyisɛse a le Mɛzaya ne la boni a ralale ali wɔ ye ɛzɔnelɛ ne anu a?\n8 Daselɛ bieko mɔɔ kile kɛ ɛnee Gyisɛse a le Mɛzaya ne la ralale ali wienyi wɔ ɛvolɛ 29 Y.M. awieleɛ ne anu. Zɔhane ɛvolɛ ne anu a Gyisɛse hɔle Dwɔn Sɔnevolɛ ne ɛkɛ kɛ ɔzɔne ye wɔ Azule Dwɔdan ne anu la. Ɛnee Gyihova ɛbɔ Dwɔn ɛwɔkɛ kɛ ɔbamaa ye sɛkɛlɛneɛ mɔɔ bamaa yeanwu Mɛzaya ne a. Dwɔn nwunle zɔhane sɛkɛlɛneɛ ne wɔ Gyisɛse ɛzɔnelɛ mekɛ ne anu. Baebolo ne ka mɔɔ zile la anwo edwɛkɛ kɛ: “Mɔɔ bɛzɔnenle Gyisɛse bɛwiele la, ɔvi azule ne anu ɔvole file zo ndɛndɛ ne ala. Anwuma bukele na ɔnwunle kɛ Nyamenle Sunsum ne ɛlɛdwu kɛ abubule la na ɔrazinzele ɔ nwo zo. Na ɛnelɛ bie vi anwuma zele kɛ, ‘Ɛhye a le me Ra mɔɔ mekulo ye la. Me nye die ɔ nwo kpole [na melie ye medo nu, NW].’” (Mateyu 3:16, 17) Mekɛ mɔɔ Dwɔn nwunle mɔɔ zile na ɔdele la, ɔliele ɔdole nuhua bɔkɔɔ kɛ Nyamenle a zoanle Gyisɛse a. (Dwɔn 1:32-34) Mekɛ mɔɔ bɛwolale Nyamenle sunsum nwuanzanwuanza anzɛɛ nyɛleɛ tumi ne bɛguale Gyisɛse anwo zo wɔ zɔhane kenle ne la, Gyisɛse rayɛle Mɛzaya anzɛɛ Kelaese ne, ahenle ne mɔɔ bɛkpa ye kɛ ɔrayɛ Adekilevolɛ nee Belemgbunli la.—Ayezaya 55:4.\n9 Baebolo ngapezo mɔɔ rale nu nee Gyihova Nyamenle mumua ne daselɛlilɛ maa ɔda ali wienyi kɛ ɛnee Gyisɛse a le Mɛzaya ne mɔɔ bɛbɔ ɔ nwo ɛwɔkɛ la a. Noko Baebolo ne ye Gyisɛse Kelaese anwo kpuyia nwiɔ mɔɔ hyia la anloa: Ɔvi nienwu a ɔrale a, na sonla holɛ boni a ɛnee ɔde a?\nNIENWU A GYISƐSE VI RALE A?\n10. Duzu a Baebolo ne kilehile fane aze mɔɔ ɛnee Gyisɛse de kolaa na yeara azɛlɛ ye azo la anwo a?\n10 Baebolo ne kilehile kɛ ɛnee Gyisɛse wɔ anwuma kolaa na yeara azɛlɛ ye azo. Maeka hanle dole ɛkɛ ne kɛ bɛbawo Mɛzaya ne wɔ Bɛtelɛhɛm na eza ɔhanle kɛ Ɔ bo “vi tete.” (Maeka 5:2) Gyisɛse mumua ne hanle ye fane dɔɔnwo kɛ, ɛnee ɔwɔ anwuma kolaa na bawo ye kɛ dasanli. (Dwɔn 3:13; 6:38, 62; 17:4, 5) Kɛ sunsum nu abɔdeɛ mɔɔ ɛnee wɔ anwuma la, Gyisɛse nee Gyihova nyianle abusuabɔlɛ titile.\n11. Kɛzi Baebolo ne kile kɛ Gyisɛse le Gyihova Ara mɔɔ sonle bolɛ tɛla biala ɛ?\n11 Gyisɛse le Gyihova Ara mɔɔ sonle bolɛ tɛla awie biala, na ɛhye fɛta bɔkɔɔ. Bɛfɛlɛ ye “abɔdeɛ muala anu belamunli ralɛ,” ɔluakɛ yemɔ a Nyamenle lumua bɔle ye a. * (Kɔlɔsaema 1:15) Debie bieko wɔ ɛkɛ ne mɔɔ maa Ralɛ ɛhye yɛ ngakyile a. Yemɔ a ɔle ‘Ralɛ mɔɔ ɔwole ye kokye a.’ (Dwɔn 3:16) Ɛhye kile kɛ Gyisɛse ala a le awie mɔɔ Nyamenle angomekye bɔle ye a. Gyisɛse angomekye noko ala a Nyamenle luale ɔ nwo zo bɔle ninyɛne gyɛne mɔɔ ɛha la kɔsɔɔti a. (Kɔlɔsaema 1:16) Akee, eza bɛfɛlɛ Gyisɛse “Edwɛkɛ ne.” (Dwɔn 1:14) Ɛhye maa yɛnwu ye kɛ ɔle Nyamenle kpɔmavolɛ, na ɔda ali kɛ ɔfa nrɛlaleɛ nee adehilelɛ ɔmaa Selɛ ne amra gyɛne mɔɔ ɛha, mɔɔ le anwumabɔvolɛ ne mɔ nee menli la.\n12. Kɛzi yɛkola yɛnwu ye kɛ belamunli Ralɛ ne nee Nyamenle ɛnzɛ ɛ?\n12 Asoo belamunli Ralɛ ne nee Nyamenle sɛ, kɛmɔ bie mɔ die di la? Baebolo ne ɛngilehile zɔ. Kɛmɔ yɛnwunle ye wɔ ɛdendɛkpunli ne mɔɔ li ɛhye anyunlu la anu la, bɛbɔle Ralɛ ne. Ɛhye maa ɔda ali wienyi kɛ, ɔnyianle ye mɔlebɛbo, wɔ mekɛ mɔɔ Gyihova Nyamenle ɛnlɛ ye mɔlebɛbo anzɛɛ ye awieleɛ la. (Edwɛndolɛ 90:2) Ɔ Ra mɔɔ ɔwole ye kokye ne la bɔbɔ ambɔ mɔdenle anzuzu nwolɛ ɛlɛ kɛ ɔ nee ɔ Ze ne kɛzɛ. Baebolo ne kilehile nuhua wienyi kɛ Selɛ ne le kpole tɛla Ralɛ ne. (Dwɔn 14:28; 1 Kɔlentema 11:3) Gyihova angomekye a le ‘Tumivolɛ Bedevinli Nyamenle’ a. (Mɔlebɛbo 17:1) Ɛhye ati awie biala nee ye ɛnzɛ. *\n13. Saa Baebolo ne fɛlɛ Ralɛ ne kɛ “Nyamenle ne mɔɔ ɛnyelɛ ɛnnwu ye la sɔhovolɛ” a duzu a ɔkile a?\n13 Gyihova nee ye belamunli Ralɛ ne nyianle abusuabɔlɛ mɔɔ anu yɛ se la wɔ ɛvolɛ mgbe mgbe dɔɔnwo anu—mekɛ tendenle kolaa na babɔ anwuma mɔɔ nwɔlɔra ɛyi ye tɛkɛɛ nee azɛlɛ ye. Nea kɛzi ɔbayɛ kɛ bɛhulole bɛ nwo a! (Dwɔn 3:35; 14:31) Ɛnee kulovolɛ Ralɛ ɛhye le kɛ ɔ Ze ne pɛpɛɛpɛ. Ɛhye ati a Baebolo ne ka Ralɛ ne anwo edwɛkɛ kɛ “Nyamenle ne mɔɔ ɛnyelɛ ɛnnwu ye la sɔhovolɛ” la. (Kɔlɔsaema 1:15) Ɛhɛe, kɛmɔ dasanli ralɛ bie bahola azɔho ɔ ze kpalɛ kpalɛ wɔ ndenle dɔɔnwo azo la, zɔhane ala yɛɛ anwuma Ralɛ ɛhye lale ɔ Ze subane ne mɔ nee ye sonlazule ali a.\n14. Kɛzi bɛwole Gyihova Ara kokye ne kɛ dasanli ɛ?\n14 Gyihova Ara kokye ne vile ye ɛhulolɛ nu vi anwuma radɛnlanle azɛlɛ ye azo kɛ dasanli. Noko bie a ɛbabiza kɛ, ‘Kɛzi ɔyɛle mɔɔ bɛholale bɛwole sunsum nu abɔdeɛ kɛ dasanli a?’ Amaa ɛhye ayɛ boɛ la, Gyihova yɛle nwanwane debie. Ɔyele ye belamunli Ralɛ ne ngoane ɔvile anwuma na ɔvale ɔwulale Dwuunli raalɛ mɔɔ ɛnee ɔnze nrenya mɔɔ bɛfɛlɛ ye Mɛle la awodeɛ nu. Ɛnee dasanli selɛ biala ɛmboka nwolɛ. Ɛhye ati Mɛle wole ralɛ nrenya mɔɔ di munli na ɔdole ye duma Gyisɛse.—Luku 1:30-35.\nSONLA HOLƐ BONI A ƐNEE GYISƐSE DE A?\n15. Duzu ati a yɛkola yɛka kɛ yɛdua Gyisɛse anwo zo yɛnwu Gyihova kpalɛ ɛ?\n15 Mɔɔ Gyisɛse hanle nee mɔɔ ɔyɛle wɔ mekɛ mɔɔ ɔwɔ azɛlɛ ye azo la boa yɛ maa yɛnwu ye kpalɛ. Mɔɔ tɛla ɛhye la, yɛdua Gyisɛse anwo zo yɛbanwu Gyihova kpalɛ. Duzu ati ɔ? Kakye kɛ Ralɛ ɛhye da ɔ Ze subane ne ali bɔkɔɔ. Ɛhye ati a Gyisɛse hanle hilele ye ɛdoavolɛma ne anu ko kɛ: ‘Awie mɔɔ ɛnwu me la ɛnwu Selɛ ne noko.’ (Dwɔn 14:9) Baebolo ne anu mbuluku nna ne mɔɔ bɛfɛlɛ bɛ Edwɛkpa ne, mɔɔ le Mateyu, Maake, Luku nee Dwɔn la, ka Gyisɛse Kelaese asetɛnla, ye gyima nee ye subane nwo edwɛkɛ dɔɔnwo kile yɛ.\n16. Edwɛkɛ titile boni a Gyisɛse hilehilele a, na ɛnee nienwu a ye ngilehilelɛ ne vi a?\n16 Ɛnee bɛze Gyisɛse kpalɛ kpalɛ kɛ “Kilehilevolɛ.” (Dwɔn 1:38; 13:13) Duzu a ɔhilehilele a? Ye titile ne, ɛnee ye edwɛkɛ ne a le ‘edwɛkpa ne mɔɔ fane belemgbunlililɛ ne’—Nyamenle Belemgbunlililɛ, mɔɔ yemɔ a le anwuma arane ne mɔɔ bazie azɛlɛ ye amuala na yeamaa alesama mɔɔ yɛ tieyɛ la anyia nyilalɛ dahuu la. (Mateyu 4:23) Ɛnee nwane edwɛkɛ a le ɛhye? Gyisɛse mumua ne hanle kɛ: “Mɔɔ mekilehile la ɛnle me ti anwo ngilehilelɛ. Ɔvi Nyamenle ne mɔɔ zoanle me la ɛkɛ,” mɔɔ yemɔ a le Gyihova la. (Dwɔn 7:16) Ɛnee Gyisɛse ze kɛ ɔ Ze kpondɛ kɛ alesama te Belemgbunlililɛ ne anwo edwɛkpa ne. Yɛbazukoa Nyamenle Belemgbunlililɛ ne nee mɔɔ ɔbayɛ la anwo ninyɛne dɔɔnwo wɔ Tile 8 ne anu.\n17. Nienwu a Gyisɛse yɛle ye ngilehile gyima ne a, na duzu ati a ɔbɔle mɔdenle biala ɔhilehilele awie mɔ ɛ?\n17 Nienwu a Gyisɛse yɛle ye ngilehilelɛ gyima ne a? Ɛleka biala mɔɔ ɔnwunle menli la—namunamu ne mɔ anu yɛɛ azuamgbole zo, azua ngyikyi zo, gua zo nee menli azua nu. Gyisɛse ammaa ɔ nye anla kɛ menli ne bara yemɔ ɔ nwo ɛkɛ. Emomu ɔdaye a ɔhɔle bɛ nwo ɛkɛ ne a. (Maake 6:56; Luku 19:5, 6) Duzu ati a Gyisɛse bɔle mɔdenle biala na ɔvale ye mekɛ dɔɔnwo ɔhanle edwɛkɛ ne na ɔhilehilele a? Ɔboalekɛ ɛnee zɔhane ɛyɛlɛ le Nyamenle ɛhulolɛdeɛ. Gyisɛse yɛle ɔ Ze ɛhulolɛdeɛ dahuu. (Dwɔn 8:28, 29) Noko ɛnee debie bieko wɔ ɛkɛ mɔɔ ɔti ɔhanle edwɛkɛ ne a. Ɔzele menli dɔɔnwo ne mɔɔ rale ɔ nwo ɛkɛ ne la anwuvɔne. (Mateyu 9:35, 36) Ɛnee bɛ ɛzonlenlɛ nu adekilevoma, mɔɔ ɔwɔ kɛ kilehile bɛ Nyamenle nee ye atiakunlukpɔkɛ ne mɔ anwo nɔhalɛ edwɛkɛ ne la ɛbu bɛ nye ɛgua bɛ nwo zo. Ɛnee Gyisɛse ze kɛzi nwolɛ hyia kɛ menli ne kɛde Belemgbunlililɛ ne anwo edwɛkɛ ne la.\n18. Gyisɛse subane ne mɔ boni a ɛ nye die nwolɛ kpalɛ a?\n18 Ɛnee Gyisɛse le sonla mɔɔ lɛ ahunlunyele na ɔse anwunvɔne a. Ɛhye ati menli bie mɔ nwunle ye kɛ ɔ ti akunlu le kɛnlɛma na bɛkola bɛbikye ye. Ɛnee ngakula bɔbɔ anye die kɛ bɛkɛhɔ ɔ nwo. (Maake 10:13-16) Ɛnee Gyisɛse ɛnnea sonla nyunlu. Ɔhyile bɛsabowulalɛ nee nzisi. (Mateyu 21:12, 13) Wɔ mekɛ mɔɔ ɛnee bɛmbu mraalɛ na bɛnlɛ ninyɛne dɔɔnwo anwo adenle bɔbɔ la, ɔlile bɛ eni. (Dwɔn 4:9, 27) Ɛnee Gyisɛse bɛlɛ ɔ nwo aze kpalɛ. Mekɛ bie anu, ɔwowole ye ɛzoanvolɛma ne agyakɛ anwo, ɛnee akɛlɛ mɔɔ bɛmbu ye bie la a yɛ gyima ɛhye a.\nGyisɛse hanle edwɛkɛ ne wɔ ɛleka biala mɔɔ ɔnwunle menli la\n19. Neazo boni a kile kɛ ɛnee Gyisɛse dwenle awie mɔ ngyianlɛ nwo kpalɛ a?\n19 Ɛnee Gyisɛse dwenle awie mɔ ngyianlɛ nwo kpalɛ. Ɛhye da ali titile, wɔ mekɛ mɔɔ ɔluale Nyamenle sunsum ne azo ɔmanle menli dele kpɔkɛ wɔ nwanwane adenle zo la anu. (Mateyu 14:14) Kɛ neazo la, kokobɛvolɛ bie rale Gyisɛse anwo ɛkɛ ne na ɔhanle kɛ: “Saa ɔyɛ wɔ ɛhulolɛ a, ɛkola ɛmaa me nwo sa.” Gyisɛse bule ɔ nwo kɛ ɔdaye a ɔle nrenya ɛhye mɔɔ ɛlɛnwu amaneɛ ne la. Gyisɛse nwunle ye anwunvɔne, na ɔvale ɔ sa ɔhanle ye ɔzele kɛ: “Mekulo, ɛ nwo ɛza!” Na nrenya kokobɛvolɛ ne dele kpɔkɛ! (Maake 1:40-42) Asoo ɛbahola wɔayɛ kɛzi zɔhane nrenya ne dele nganeɛ la anwo nvoninli wɔ wɔ adwenle nu ɔ?\nƆLILE NƆHALƐ ƆHƆLE AWIELEƐ\n20, 21. Kɛzi Gyisɛse yɛle nɔhalɛlilɛ mɔɔ bɛfa bɛtie Nyamenle la anwo neazo ɛ?\n20 Gyisɛse yɛle nɔhalɛlilɛ mɔɔ bɛfa bɛtie Nyamenle la anwo neazo kɛnlɛma mɔɔ tɛla biala la. Ɔhɔle zo ɔlile nɔhalɛ ɔmanle ye anwuma Selɛ ne wɔ gyinlabelɛ ngakyile nu mɔɔ dwazotia nee amaneɛnwunlɛ kɔsɔɔti anvane nwolɛ a. Gyisɛse gyinlanle kpundii na ɔlile konim wɔ Seetan sɔnea ne mɔ anu. (Mateyu 4:1-11) Wɔ mekɛ bie anu, Gyisɛse anwo amra bie mɔ anlie ye anli, na bɛhanle bɔbɔ kɛ “Yezɛ.” (Maake 3:21) Noko Gyisɛse ammaa bɛangakyi ye adwenle; ɔhɔle zo ɔyɛle Nyamenle gyima ne. Ɔnvane nwolɛ kɛ bɛyɛle ye aholoba na bɛgolole ɔ nwo la, Gyisɛse homole ɔ nwo zo, na yeambɔ mɔdenle kɛ ɔkɛyɛ menli mɔɔ dwazo tia ye la bie.—1 Pita 2:21-23.\n21 Gyisɛse lile nɔhalɛ hɔle ewule nu—ewule mɔɔ yɛ nyane wɔ ye kpɔvolɛma asa nu. (Felepaema 2:8) Suzu mɔɔ dole ye wɔ ye dasanli ngoane mekɛ mɔɔ li awieleɛ la anwo nea. Bɛhyele ye, dasewiama dole ye ɛzonle, ndɛnebuavolɛma mɔɔ ɛnga nɔhalɛ la buale ye fɔlɛ, basabasayɛlɛma golole ɔ nwo, na sogyama yɛle ye amumuyɛ. Mekɛ mɔɔ bɛbɔle ye baka ne anu la, ɔgule ɛnwomenle mɔɔ li awieleɛ, na ɔdeanle nuhua kɛ: “Yewie!” (Dwɔn 19:30) Noko akee, Gyisɛse wule la, ye kenle nsa ne azo ye anwuma Selɛ ne dwazole ye rale ngoane nu kɛ sunsum nu abɔdeɛ. (1 Pita 3:18) Ye kenle 40 anzi, ɔziale ɔhɔle anwuma. Wɔ ɛkɛ ne, “ɔhɔdɛnlanle Nyamenle asa fema zo” na ɔhendɛle kɛ bɛkɛva belemgbunlililɛ tumi ne bɛkɛwula ɔ sa nu.—Hibuluma 10:12, 13.\n22. Duzu a Gyisɛse luale nɔhalɛ mɔɔ ɔlile ɔhɔle ewule nu la azo yɛle a?\n22 Duzu a Gyisɛse luale nɔhalɛ mɔɔ ɔlile ɔhɔle ewule nu la azo yɛle a? Nɔhalɛ nu, Gyisɛse ewule ne a ɛbuke dahuu ngoane wɔ paladaese azɛlɛ zo, mɔɔ nee Gyihova mɔlebɛbo atiakunlukpɔkɛ ne le ko la anwo adenle ɛmaa yɛ a. Yɛbazuzu kɛzi Gyisɛse ewule ne bamaa ɛhye ayɛ boɛ la anwo wɔ tile ne mɔɔ doa zolɛ la anu.\n^ ɛden. 7 Saa ɛkulo kɛ ɛnyia Daneɛle ngapezo mɔɔ fane Gyisɛse anwo mɔɔ rale nu la anu ngilehilenu a, nea Mokanwo ne anu wɔ mukelɛ 197-9.\n^ ɛden. 11 Bɛfɛlɛ Gyihova Selɛ ɔboalekɛ yemɔ a ɔle Bɔvolɛ ne a. (Ayezaya 64:8) Kɛmɔ Nyamenle a bɔle ye la ati, bɛfɛlɛ Gyisɛse Nyamenle Ra. Zɔhane ati yɛɛ bɛfɛlɛ sunsum nu abɔdeɛ mɔɔ ɛha yɛɛ akee Adam bɔbɔ kɛ Nyamenle mra a.—Dwobu 1:6; Luku 3:38.\n^ ɛden. 12 Saa ɛkpondɛ daselɛ bieko mɔɔ kile kɛ belamunli Ralɛ ne nee Nyamenle ɛnzɛ la a, nea Mokanwo ne anu, wɔ mukelɛ 201-4.\nNgapezo mɔɔ ɛra nu nee daselɛ mɔɔ Nyamenle mumua ne ɛli la da ye ali kɛ Gyisɛse a le Mɛzaya anzɛɛ Kelaese ne a.—Mateyu 16:16.\nƐnee Gyisɛse wɔ anwuma kɛ sunsum nu abɔdeɛ mekɛ tendenle kolaa na yeara azɛlɛ ye azo.—Dwɔn 3:13.\nƐnee Gyisɛse le kilehilevolɛ, sonla mɔɔ lɛ ahunlunyele, na ɔyɛle Nyamenle ɛdielɛ mɔɔ di munli la anwo neazo.—Mateyu 9:35, 36.\nGyisɛse Kelaese A Le Nwane? (Foa 1)\nGyisɛse Kelaese A Le Nwane? (Foa 2)\nGyisɛse Kelaese A Le Nwane? (Foa 3)\nFa nwa awie Fa nwa awie Gyisɛse Kelaese A Le Nwane?


Mekɛ Mɔɔ Ɛ Ra Le Wuleravolɛ | Abusua Anyelielɛ\nKENGA YE WƆ Afrikaans Albanian Amharic Arabic Armenian Armenian (West) Azerbaijani Bicol Bislama Bulgarian Cambodian Catalan Cebuano Chichewa Chinese (Shanghainese) Chinese (Sichuanese Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Giliki Greenlandic Guarani Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Isoko Italian Japanese Kamba Kannada Kazakh Kikongo Kikuyu Kiluba Kimbundu Kinyarwanda Kirghiz Kirundi Kongo Korean Kwangali Lingala Lithuanian Macedonian Malagasy Maltese Maya Mongolian Moore Myanmar Ngabere Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Tongan Totonac Tshiluba Tsonga Turkish Twi Ukrainian Vietnamese Xhosa Yoruba Zande Zapotec (Isthmus) Zulu\nMekɛ Mɔɔ Ɛ Ra Le Wuleravolɛ\nCARLO: * “Yɛ ra nrenya, Angelo, le wuleravolɛ. Ye ewule ne maa yɛ anwosesebɛ wie, ɔgyegye yɛ adwenle na ɔmaa yɛyɛ bɛtɛɛ. Nea anwosesebɛ mɔɔ ɔwɔ kɛ ɛnyia na wɔava wɔanlea kakula mɔɔ te kpɔkɛ la, na fa bɔ nwo ɛya ko. Ɔyɛ a ɔgyegye yɛ agyalɛ ne.”\nMIA: “Ɔhyia mɔdenlebɔlɛ nee abotane kpole na yɛahile Angelo ninyɛne sikalɛ bie. Saa mefɛ kpalɛ a, meta mefa ɛya na mennyia abotane wɔ me hu, Carlo, anwo. Ɔyɛ a yɛ adwenle ɛnyia wɔ ninyɛne bie anwo na yɛsu kpolera.”\nƐkakye kenle mɔɔ bɛwole ɛ ra ne la? Ɔda ali kɛ ɛnee ɛ nye la ɛsesebɛ kɛ ɛbadwu ɛ ra ne. Noko, Carlo nee Mia ɛdeɛ, bɛ anyelielɛ nee adwenledwenle lile afonla wɔ mekɛ mɔɔ bɛdele kɛ bɛ ra ne ɛnde kpɔkɛ anzɛɛ ɔle wuleravolɛ la.\nƐlɛ kakula mɔɔ le wuleravolɛ ɔ? Ɛnee bie a ɛbazuzu nwo kɛ ɛbahola ɔ nloa gyinla a. Saa ɔle zɔ a, mmamaa ɛ sa nu to. Awovolɛ mɔɔ bɛle kɛ ɛdawɔ la ɛhola ɛgyinla ngyegyelɛ ɛhye mɔ bie anloa. Suzu ngyegyelɛ nsa mɔɔ ɛbahola wɔayia nee kɛzi Baebolo ne anu nrɛlɛbɛ bahola aboa wɔ la anwo nea.\nNGYEGYELƐ 1: ƆYƐ SE KƐ ƐBALIE WƆADO NU KƐ ƆLE WULERAVOLƐ.\nAwovolɛ dɔɔnwo anwo bubu bɛ wɔ mekɛ mɔɔ bɛkɛnwu kɛ bɛ ra le wuleravolɛ la. Juliana, ɛrɛladane bie mɔɔ wɔ Mexico la hanle kɛ: “Mekɛ mɔɔ dɔketama hanle kɛ yɛ ra nrenya, Santiago, ɛnyia ewule mɔɔ bubu bɛ agbɔkɛ nu la, ɛnee menlie menli, mendele nganeɛ kɛ ewiade ne ɛlɛte agua me nwo zo.” Bie mɔ te nganeɛ kɛ ɛrɛladane bie mɔɔ wɔ Italy mɔɔ bɛfɛlɛ ye Villana la. Ɔhanle kɛ: “Ɛnee mekulo kɛ mewo, ɔnva nwo kɛ ɛnee mraalɛ dwu ɛvolɛ mɔɔ menyia la na bɛwo a ɔ nee esiane lua la, kɛkala saa me ra ne yia ye ewule (Down syndrome) ne anwo ngyegyelɛ a, mete nganeɛ kɛ medi nwolɛ ɛzonle.”\nSaa ɛ sa nu to anzɛɛ ɛte nganeɛ kɛ ɛdi nwolɛ ɛzonle a, ɛnee nwu ye kɛ wɔ nganeɛdelɛ ne le kpalɛ. Anwodolɛ ɛmboka Nyamenle mɔlebɛbo bodane ne anwo. (Mɔlebɛbo 1:27, 28) Yeambɔ awovolɛ kɛ bɛlie debie mɔɔ ɔnle kɛ ɔba ye zɔ la bɛdo nu ɛkɛ ne ala. Wɔ adenle bie azo, ɔwɔ kɛ ɛdi mɔɔ ɛminli—ɛ ra ne kpɔkɛdelɛ nwo “nyane.” Ɔbalie mekɛ na wɔahola wɔali wɔ nganeɛdelɛ ne anwo gyima na wɔagyinla tɛnlabelɛ fofolɛ mɔɔ wɔhɔ nu la anloa.\nNa saa ɛte nganeɛ kɛ ɛdi ɛ ra ne ewule ne anwo ɛzonle ɛ? Kakye kɛ awie biala ɛnze kɛzi awolɛ, ɛleka mɔɔ yɛde nee ninyɛne bie mɔ ka kakula kpɔkɛdelɛ la. Bie noko a ɛbade nganeɛ kɛ ngyegyelɛ ne vi ɛ ye. Ko tia zɔhane nganeɛdelɛ ne. Saa ɛ nee wɔ bokavolɛ ne bɛka bɛbɔ nu na bɛnea kakula ne a ɔbaboa kpalɛ.—Nolobɔvo ne 4:9, 10.\nNZUZULƐ: Sukoa ɛ ra ne ewule ne anwo debie. Baebolo ne ka kɛ: “Bɛfa nrɛlɛbɛ a bɛnyia abusua a, na bɛfa ndelebɛbo a bɛmaa ɔgyinla kpundii a.”—Mrɛlɛbulɛ 24:3, New Century Version.\nƐbahola wɔazukoa dɔɔnwo wɔavi dɔketama ɛkɛ yɛɛ mbuluku nu. Ɛbahola wɔava ɛ ra ne ewule ne anwo debiezukoalɛ wɔado aneɛ fofolɛ ɛzukoalɛ nwo. Mɔlebɛbo ne, ɔbayɛ se, noko ɛbahola wɔazukoa.\nCarlo nee Mia, mɔɔ yɛhanle bɛ nwo edwɛkɛ wɔ mukenye ne anu la, kpondɛle moalɛ vile bɛ dɔketa ne nee eku bie mɔɔ yɛ bɛ ra ne ewule ne anwo gyima la ɛkɛ. Bɛhanle kɛ: “Ɛhye boale yɛ manle yɛdele ngyegyelɛ mɔɔ bara la abo na eza yɛnwunle debie mɔɔ awie mɔɔ lɛ ewule ne ‘kola yɛ’ la. Yɛnwunle kɛ yɛ ra ne bahola ayɛ ninyɛne dɔɔnwo kɛ menli mɔɔ te kpɔkɛ la. Ɛhye kyekyele yɛ rɛle kpalɛ.”\nSƆ ƐHYE NEA: Fa wɔ adwenle kɔ mɔɔ ɛ ra ne bahola ayɛ la azo. Bɛyɛ ngyehyɛleɛ na bɛyɛ ninyɛne bɛbɔ nu kɛ abusua. Saa ɛ ra ne “kola yɛ” debie ekyi bie a, yɛ ye ndɛndɛ kanvo ye na bɛ muala bɛ nye ɛlie nwolɛ.\nNGYEGYELƐ 2: ƐTE NGANEƐ KƐ WƆVƐ YƐƐ YEHA Ɛ NGOMEKYE.\nBie a ɛbade nganeɛ kɛ ɛ ra wuleravolɛ ne ɛnleanlɛ maa ɛfɛ somaa. Jenney, ɛrɛladane bie mɔɔ wɔ New Zealand la ka kɛ: “Mekɛ mɔɔ bɛhanle kɛ me ra ne ɛnyia ewule ɛzulolɛ bie la anzi, saa meyɛ gyima ekyi wɔ sua nu a ɔngyɛ mevɛ na mebɔ ɔ bo kɛ mesu.”\nNgyegyelɛ bieko bahola ayɛ nganeɛ mɔɔ ɛte kɛ yeha ɛ ngomekye la. Ben lɛ kakula nrenya mɔɔ le wuleravolɛ. Ben ka kɛ: “Menli dɔɔnwo ɛnrɛde mɔɔ yɛlɛfa nu wɔ ɛbɛlabɔlɛ nu la abo kpalɛ.” Bie a ɛkulo kɛ ɛka nwolɛ edwɛkɛ ɛkile awie. Noko, ɛ gɔnwo mɔ dɔɔnwo lɛ ngakula mɔɔ bɛte kpɔkɛ la. Yemɔti ɛnnwu kɛzi mɔɔ ɛka wɔahile bɛ la.\nNZUZULƐ: Kpondɛ moalɛ. Bɛlɛboa wɔ a maa nwolɛ adenle. Juliana, mɔɔ yɛlumua yɛha ɔ nwo edwɛkɛ la ka kɛ: “Ɔyɛ a me nee me hu se nyiane kɛ yɛkɛkpondɛ moalɛ.” Noko akee, ɔka ɔtoa zo kɛ, “Yɛnwu kɛ yɛhyia awie mɔ moalɛ. Saa awie mɔ boa yɛ a, yɛmmaa ɔngyegye yɛ.” Saa agɔnwolɛ kpalɛ anzɛɛ busuanli bie ka kɛ ɛmaa ɛ ra ɛdɛnla ɔ nwo wɔ pelasililɛ bie abo anzɛɛ wɔ Keleseɛne nyianu bo a, fa anyelielɛ die to nu. Baebolo ne bu ɛrɛlɛ kɛ: “Agɔnwolɛma lɛ ɛhulolɛ mekɛ biala, yɛɛ anwongyelelɛ ti a bɛwo adiema nrenya a.”—Mrɛlɛbulɛ 17:17.\nNea wɔ kpɔkɛdelɛ zo boɛ. Kɛmɔ ɔwɔ kɛ kale mɔɔ fa wuleravolɛma kɔ asopiti nyia patulo na dahuu yeahola yeava menli yeahɔ asopiti la, ɔwɔ kɛ ɛnyia aleɛ mɔɔ bamaa wɔ anwosesebɛ la ɛdi, ɛkpundikpundi wɔ agbɔkɛ nu na ɛdie ɛ menle amaa wɔahɔ zo wɔanlea ɛ ra ne kɛmɔ ɔfɛta la. Javier, mɔɔ ara le abubura la ka kɛ: “Me ra ne ɛngola tia, yemɔti mete nganeɛ kɛ ɔwɔ kɛ mebɔ mɔdenle medi aleɛ kpalɛ. Kɛ ɔde ye biala la, medame a mefa ye mekɔ ɛleka a. Me gyakɛ a le ɔ gyakɛ!”\nKɛ ɔkɛyɛ na wɔanyia mekɛ wɔanlea wɔ kpɔkɛdelɛ zo ɛ? Awovolɛ bie mɔ kyɛ kakula ne ɛnleanlɛ ne. Ɛhye maa awovolɛ ne ko kola die ɔ menle anzɛɛ di ye ngyianlɛ nwo gyima. Ɔwɔ kɛ ɛnyia mekɛ ɛfi ninyɛne mɔɔ ɔngyia la anwo, ɛhye ɛnla aze noko ɔwɔ kɛ ɛyɛ zɔ. Noko, Mayuri, ɛrɛladane bie mɔɔ wɔ India la ka kɛ: “Awieleɛ bɔkɔɔ ne ɛnee yeyɛ debie mɔɔ ɛyɛ ye dahuu a.”\nKa nwolɛ edwɛkɛ kile ɛ gɔnwo mɔɔ ɛdie ye ɛdi la. Agɔnwolɛma bɔbɔ mɔɔ bɛnlɛ wuleravolɛ kakula la bahola ade wɔ edwɛkɛ bo. Ɛbahola noko wɔazɛlɛ Gyihova Nyamenle wɔ nwolɛ. Asoo asɔneyɛlɛ baboa amgba? Yazmin lɛ ngakula nwiɔ mɔɔ bɛle wuleravolɛ a, na ɔka kɛ: “Mekɛ bie mɔ anu ngyegyelɛ ne anloa yɛ kpole maa mete nganeɛ kɛ melɛwu.” Noko ɔtoa zo kɛ, “Mesɛlɛ Gyihova ɛkɛ ne moalɛ nee anwosesebɛ. Na akee mete nganeɛ kɛ mebahola meadoa zolɛ.”—Edwɛndolɛ 145:18.\nSƆ ƐHYE NEA: Susu aleɛ mɔɔ ɛdi, mekɛ mɔɔ ɛfa ɛkpundikpundi wɔ agbɔkɛ nu nee mekɛ dodo mɔɔ ɛfa ɛda la anwo bieko. Nea kɛzi ɛbahola wɔanyia mekɛ wɔavi ninyɛne mɔɔ ɛngyia la anwo amaa wɔahola wɔanlea wɔ kpɔkɛdelɛ zo la. Kɔ zo yɛ wɔ mekɛ ne anu nzenzaleɛ kɛmɔ ɔhyia la.\nNGYEGYELƐ 3: ƐNEA Ɛ RA NE MƆƆ ƐNDE KPƆKƐ LA ƐTƐLA ABUSUA NE ANU AMRA MƆƆ ƐHA LA.\nKakula anwodolɛ bahola aha debie mɔɔ abusua ne di, ɛleka mɔɔ abusua ne kɔ, nee mekɛ dodo mɔɔ awovolɛ nyia maa kakula ko biala la. Ɔlua ɛhye ati, ngakula mɔɔ ɛha la bahola ade nganeɛ kɛ bɛnnea bɛ. Bieko, awovolɛ bahola azɛkye bɛ mekɛ muala wɔ kakula ne mɔɔ ɛnde kpɔkɛ la anwo bɛamaa yeagyegye bɛ agyalɛ ne. Lionel, selɛ bie mɔɔ wɔ Liberia la ka kɛ: “Ɔyɛ a me ye ka kɛ ɔdaye a ɔzo adesoa ne kɔsɔɔti a na mendwenle yɛ ra nrenya ne anwo. Ɔyɛ zɔ a mete nganeɛ kɛ ɔmbu me, na mefa edwɛkɛ ɛtane meye ɔ nloa.”\nNZUZULƐ: Amaa ngakula ne mɔ kɔsɔɔti anwu kɛ ɛ nye die bɛ nwo la, yɛ ninyɛne mɔɔ bɛ nye die nwolɛ la anwo ngyehyɛleɛ maa bɛ. Jenney, mɔɔ yɛlumua yɛha ɔ nwo edwɛkɛ la ka kɛ: “Ɔyɛ a yɛyɛ debie titile yɛmaa yɛ ra nrenya kpanyinli ne, yɛkola bɔbɔ yɛdi ewiazo aleɛ wɔ aleɛlilɛ ɛleka mɔɔ ɔ nye die ɛkɛ la.”\nMaa ɛ nye ɛlie ɛ mra kɔsɔɔti anwo\nAmaa wɔabɔ wɔ agyalɛ ne anwo bane la, tendɛ kile wɔ bokavolɛ ne na bɛbɔ nu bɛyɛ asɔne. Aseem, selɛ bie mɔɔ wɔ India, mɔɔ anwuma tɔ ɔ ra nrenya nwo zo la ka kɛ: “Ɔwɔ nuhua kɛ ɔyɛ a me nee me ye fɛ na yɛ rɛle bɔ ɛdeɛ, noko yɛbɔ mɔdenle yɛtɛnla aze, yɛtendɛ na yɛbɔ nu yɛyɛ asɔne. Alehyenlɛ biala, kolaa na yɛ mra ne mɔ adwazo la, yɛnyia mekɛ yɛbɔ nu yɛsuzu Baebolo ne anu edwɛkɛ bie anwo.” Agyalɛma bie mɔ tɛnla ɛleka bie koonwu di adwelie kolaa na bɛala. Adwelie mɔɔ bɛfi ɛlɔlɛ nu bɛdi nee asɔne mɔɔ bɛfi ahonle nu bɛyɛ la bamaa bɛ agyalɛ ne anu amia wɔ mekɛ mɔɔ ngyegyelɛ ne anu yɛ se la anu. (Mrɛlɛbulɛ 15:22) Agyalɛma bie ka kɛ, “mekɛ mɔɔ bɛkakye ye kpalɛ wɔ bɛ agyalɛ ne anu la a le mekɛ mɔɔ bɛkɛhɔ ngyegyelɛ nu la.”\nSƆ ƐHYE NEA: Kanvo ɛ mra mɔɔ ɛha la wɔ moalɛ biala mɔɔ bɛfa bɛmaa ɛ ra ne mɔɔ ɛnde kpɔkɛ la anwo. Dahuu ka ɛlɔlɛ nee anyezɔlɛ mɔɔ ɛlɛ ɛmaa bɛ nee ɛ hu la anwo edwɛkɛ kile bɛ nee wɔ bokavolɛ ne.\nKƆ ZO NYIA ANYELAZO\nBaebolo ne bɔ ɛwɔkɛ kɛ ɔnrɛhyɛ Nyamenle baye ewule biala mɔɔ ka ngakula nee mgbanyinli la avi ɛkɛ. (Yekile 21:3, 4) Zɔhane kenle ne, “Awie biala mɔɔ wɔ sua ne azo la ɛnrɛha kɛ, ‘Me nwo ɛdo me.’” *—Ayezaya 33:24.\nKɔkpula zɔhane mekɛ ne, saa ɛle awovolɛ mɔɔ lɛ kakula mɔɔ le wuleravolɛ a ɛbahola wɔanlea ye. Carlo nee Mia, mɔɔ yɛlumua yɛha bɛ nwo edwɛkɛ la ka kɛ: “Saa ninyɛne ɛmkpondɛ ɛngɔ ye boɛ a mmamaa wɔ abɛ nu bu, fa wɔ adwenle sie ninyɛne ngɛnlɛma mɔɔ ɛ ra ne kola yɛ la azo, ɔluakɛ ɔkola ɔyɛ ninyɛne dɔɔnwo.”\n^ ɛden. 29 Ɛbahola wɔagenga kpɔkɛdelɛ mɔɔ di munli mɔɔ Baebolo ne ɛbɔ nwolɛ ɛwɔkɛ la anwo edwɛkɛ dɔɔnwo wɔ buluku ne mɔɔ se Duzu A Baebolo ne Kilehile Amgba A? mɔɔ Gyihova Alasevolɛ ɛyɛ la tile 3.\nDuzu a meyɛ na meanyia nwonane, nganeɛdelɛ nee sunsum nu kpɔkɛdelɛ kpalɛ a?\nMekɛ boni a menganvole me mra mɔɔ ɛha la wɔ bɛ moalɛ nwo a?\nNgakula Ɛtetelɛ Agyalɛ & Abusua Nwonane & Adwenle Nu Kpɔkɛdelɛ Anzodwolɛ & Anyelielɛ\nFa nwa awie Fa nwa awie Mekɛ Mɔɔ Ɛ Ra Le Wuleravolɛ


Wulomuma 14 | Yintanɛte Zo Baebolo | Ewiade Fofolɛ Ngilebɛbo\nBɛmmabua bɛ nwo ndɛne (1-12)\nBɛmmamaa awie mɔ tɔ aze (13-18)\nBɛkpondɛ anzodwolɛ nee koyɛlɛ (19-23)\n14 Bɛlie mɔɔ ye diedi nu ɛnyɛ se la, na bɛmmabua ye ndɛne wɔ ye nzuzulɛ nwo. 2 Bie diedi maa ɔdi debie biala, na mɔɔ ye diedi nu ɛnyɛ se la di nya nya ala. 3 Mɔɔ di la mmakpo mɔɔ ɛnli la, na mɔɔ ɛnli la mmabua mɔɔ di la ndɛne, ɔluakɛ Nyamenle ɛlie ye ɛdo nu. 4 Ɛdawɔ a le nwane mɔɔ ɛbua awie sonvolɛ ndɛne a? Ɔdaye mumua ne ɔ menle a bahile kɛ ɔbagyinla anzɛɛ ɔbadɔ aze a. Nɔhalɛ nu, bɛbamaa yeagyinla, ɔluakɛ Gyihova* kola maa ɔgyinla. 5 Bie bu kenle ne bie kɛ ɔhyia ɔtɛla mɔɔ ɛha la; bie noko bu kenle ne amuala kɛ bɛsɛ; bɛmaa awie biala adwenle ɛzi pi. 6 Mɔɔ di kenle bie la di maa Gyihova.* Mɔɔ di debie la noko di maa Gyihova,* ɔluakɛ ɔyɛ Nyamenle mo; na mɔɔ ɛnli debie la ɛnli ɛmmaa Gyihova* noko ɔyɛ Nyamenle mo. 7 Nɔhalɛ nu, yɛ nuhua ko biala ɛnde aze ɛmmaa ɔ nwo, yɛɛ awie biala ɛnwu ɛmmaa ɔ nwo. 8 Na saa yɛde aze a, yɛde yɛmaa Gyihova,* yɛɛ saa yɛwu a, yɛwu yɛmaa Gyihova.* Yemɔti saa yɛde aze o, yɛwu o, yɛle Gyihova* ɛdeɛ. 9 Na ɛhye ati a Kelaese wule na ɔrale ngoane nu bieko a, amaa yeayɛ mowuamra nee teasema Awulae. 10 Na duzu ati a ɛbua ɛ diema ndɛne a? Anzɛɛ ɛdawɔ noko duzu ati a ɛmbu ɛ diema ɛ? Na yɛ muala yɛbagyinla Nyamenle ndɛnebualɛ ebia ne anyunlu. 11 Ɔluakɛ bɛhɛlɛ kɛ: “‘Mekɛ ala mɔɔ mede aze la,’ Gyihova* a se a, ‘awie biala bahoto me, yɛɛ menli kɔsɔɔti bayeyɛ me kɛ mele Nyamenle.’” 12 Zɔhane ati yɛ nuhua ko biala babu ye mgbonda ahile Nyamenle. 13 Yemɔti bɛmmamaa yɛbua yɛ nwo ndɛne bieko, emomu bɛmaa yɛbɔ kpɔkɛ kɛ yɛnrɛva azedolɛ bolɛ anzɛɛ adenzilɛ debie yɛnrɛdo adiema bie anyunlu. 14 Meze yɛɛ medie medi wɔ Awulae Gyisɛse anu kɛ debie biala ɛnle ɛkɛ mɔɔ nwolɛ ɛnde a; saa awie bu debie kɛ nwolɛ ɛnde a, ɛnee nwolɛ ɛnde ɛmmaa ye. 15 Na saa aleɛ maa ɛ diema di nyane a, ɛnee ɛnlɛ ɛlɔlɛ. Mmafa aleɛ ɛsɛkye mɔɔ Kelaese wule maanle ye la. 16 Yemɔti bɛmmamaa bɛka kpalɛ mɔɔ bɛyɛ la anwo edwɛkɛ ɛtane. 17 Na Nyamenle Belemgbunlililɛ ne ɛnle nlidi nlidi nee nono nono, emomu ɔle tenleneyɛlɛ nee anzodwolɛ nee anyelielɛ mɔɔ lua sunsum nwuanzanwuanza ne azo a. 18 Na awie biala mɔɔ sonle Kelaese wɔ adenle ɛhye azo la sɔ Nyamenle anye na menli noko die ye to nu. 19 Ɔti bɛmaa yɛkpondɛ ninyɛne mɔɔ fa anzodwolɛ ba nee ninyɛne mɔɔ boa maa yɛmaa yɛ nwo ngoko anwosesebɛ la. 20 Bɛgyakyi kɛ aleɛ ti bɛkɛzɛkye Nyamenle gyima. Ɔle nɔhalɛ kɛ debie biala anwo te, noko ɔle ɛtane kɛ ɛkɛli debie mɔɔ kɛmaa awie kɛdɔ aze la. 21 Ɔle kpalɛ kɛ ɛnrɛli nane anzɛɛ ɛnrɛnlo nza anzɛɛ ɛnrɛyɛ debie biala mɔɔ kɛmaa ɛ diema kɛdɔ aze la. 22 Diedi ne mɔɔ ɛlɛ la, maa ɔha ɛdawɔ nee Nyamenle avinli. Anyelielɛ a le sonla ne mɔɔ ɔmmaa ninyɛne mɔɔ ɔkɛbɔ nwolɛ kpɔkɛ la ɛmbua ye ndɛne la. 23 Noko saa ye adwenle nu yɛ ye kesee na ɔdi a ɛnee yebua ɔ nwo fɔlɛ dɛbadɛba, ɔluakɛ ɔnlua diedi zo ɔnli. Nɔhalɛ nu, debie biala mɔɔ ɛngyi diedi zo la le ɛtane.


Kung Fu Kovolɛ Mɔɔ Ko Tia Nzisi Nee Basabasayɛlɛ | Baebolo Ne Kakyi Sonla\nKENGA YE WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malay Maltese Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Yoruba Zande Zapotec (Isthmus) Zulu\nƐnee Melɛko Me Ti Anwo Konle Meatia Nzisi Nee Basabasayɛlɛ\nAntoine Touma anloa edwɛkɛ\nBƐWOLE YE 1960\nMAANLE MƆƆ ƆVI NU LEBANON\nALUMUA NE ƐNEE YEBE KUNG FU NU\nMenyinle wɔ Rmaysh, mɔɔ bikye Israel nee Lebanon la, wɔ konle mekɛ nu. Mekakye kɛzi ɛnee bɔmbo mɔɔ veɛvea azɛlɛ nwo te na ɔsɛkye menli mɔɔ bɛtɛyɛle ɛhwee agyakɛ la kpalɛ. Ɛnee ɛbɛlabɔlɛ ɛnla aze, na ɛnee amumuyɛ nee basabasayɛlɛ ɛbu zo.\nƐnee yɛ abusua ne kɔ Maron Asɔne, mɔɔ le Aduduleɛ Kateleke Asɔne ne la bie. Ɛnee dahuu me Papa bɔ mɔdenle kpondɛ aleɛ maa yɛdayɛ menli 12 mɔɔ wɔ abusua ne anu la, noko ɛnee me Mame nea kɛ yɛdayɛ mɔɔ yɛha la yɛbahɔ asɔne. Mekɛ hɔle bie la, mendele nganeɛ kɛ asɔne ne ɛmboa menli mɔɔ yɛ anwunvɔne la, kɛmɔ maanlema de la.\nMekɛ mɔɔ melɛnyi la, me nye liele kung fu nwo. Menvale me nwo menwulale ndetelɛ ɛsesebɛ nu na menwunle kɛzi bɛfa bɛ sa nee bɛ gyakɛ yɛɛ akodeɛ ngakyile bɛko la kpalɛ. Menyianle adwenle kɛ, ‘Menrɛhola menrɛha kɛ bɛgyakyi konle ne, noko mebahola meadua menli mɔɔ yɛ basabasa la.’ Mekɛ biala mɔɔ mekɛnwu kɛ menli nwiɔ ɛlɛko la, meyɛ ye ndɛndɛ mefa me nwo medie nu. Ɛnee me ahonle gyegye me, yɛɛ ɔngyɛ na meava ɛya. Kɛmɔ ɛnee melɛko me ti anwo konle meatia nzisi nee basabasayɛlɛ la ati, ɛnee menli mɔɔ wɔ Lebanon nyiakɛ la kɔsɔɔti sulo me.\nWɔ 1980, mendoale kung fu eku bie mɔɔ wɔ Beirut la. Ɛnee bɛto bɔmbo nee ninyɛne ngakyile alehyenlɛ biala, noko ɛnee mekɔdie ndetelɛ. Ɛnee me ɛbɛlabɔlɛ amuala fane aleɛlilɛ, nafelɛ, yɛɛ meyɛ me nwo kɛ Bruce Lee, China-Americanli mɔɔ ɛbe kung fu nu na ɔta ɔdi konim la. Me nyɛle me enrinli kɛ ye ɛdeɛ ne la, menzukoale ye ɛdialɛ yɛɛ kɛzi ɔtea nu wɔ mekɛ mɔɔ ɔlɛyɛ kung fu la. Ɛnee menzele fee.\nƐnee me bodane a le kɛ mebayɛ awie mɔɔ ɛbe kung fu nu la wɔ China. Kenle ko nɔsolɛ nu mɔɔ melɛtete me nwo ɛsesebɛ meava meaziezie me nwo meamaa China adendulɛ ne la, mendele kɛ awie ɛlɛbɔ anlenkɛ ne anu. Me gɔnwo bie nee Gyihova Alasevolɛ nwiɔ ɛra ɛkɛ. Ɛnee mewula tɛladeɛ bile ne yɛɛ ɛhɛlɛnra ɛlɛte me, na menganle mengilele bɛ kɛ, “Menze Baebolo ne anwo ɛhwee.” Amuanrɛɛ menze kɛ ɔvi zɔhane mekɛ ne mɔɔ kɔ la, me ɛbɛlabɔlɛ bahakyi.\nAlasevolɛ ne mɔ manle menwunle deɛmɔti alesama angomekye ɛnrɛhola ɛnrɛye nzisi nee basabasayɛlɛ ɛnrɛvi ɛkɛ ne bɔkɔɔ la wɔ Baebolo ne anu. Bɛhilele nu kɛ Seetan Abɔnsam a fa ngyegyelɛ zɛhae ba a. (Yekile 12:12) Me nye liele anzondwolɛ nee anwodozo mɔɔ Alasevolɛ ne mɔ lɛ la anwo. Mekɛ mɔɔ bɛhilele me kɛ Nyamenle lɛ duma la ɔhanle me ahonle. (Edwɛndolɛ 83:18, NW) Eza bɛhilele me 1 Temɔte 4:8, mɔɔ kenga kɛ: “Nwonane agbɔkɛ nu ɛkpundinlɛ hyia, noko sunsum nu ɛdeɛ ne hyia kpole kpalɛ, ɔluakɛ ɔmaa yɛ kɛkala nee kenle bie ngoane mɔɔ ɛnlɛ awieleɛ” la. Edwɛkɛ ɛhye hanle me ɛbɛlabɔlɛ kpalɛ.\nƆyɛ nyane kɛ, meannwu Alasevolɛ ne mɔ bieko, ɔluakɛ me abusua ne hanle hilele bɛ kɛ bɛmmaba ɛkɛ ne bieko. Ɔrale ye zɔ bɔbɔ la, menyianle adwenle kɛ megyakyi kung fu ne ɛzukoalɛ na meabɔ ɔ bo meazukoa Baebolo ne. Me mediema mrenya ne mɔ anye anlie nwolɛ, noko ɛnee mebɔ kpɔkɛ kɛ mebakpondɛ Gyihova Alasevolɛ ne mɔ bieko na me nee bɛ azukoa Baebolo ne.\nMemkpondɛle Alasevolɛ ne mɔ biala noko meannwu bɛ. Mekɛ ne anu, me papa mɔɔ wule arɛlevilɛ nu, nee esiane ngakyile mɔɔ dole abusua ne la manle menlile nyane kpole. Membɔle ɔ bo kɛ me nee menli bie mɔɔ bɛsi sua la yɛ gyima, na kenle ko gyimayɛvolɛ bie mɔɔ bɛfɛlɛ ye Adel la manle mengyinlanle, na ɔbizale me deɛmɔti melɛdi nyane la. Ɔbɔle ɔ bo ɔhanle Baebolo ewudwazo anyelazo nwo edwɛkɛ. Siane ngɔnla mɔɔ doa zo la anu, Dasevolɛ ɛhye mɔɔ lɛ ɛlɔlɛ la zile abotane na ɔ nee me zukoale Baebolo ne.\nDebiezukoalɛ ne ɛlɛkɔ zo la, menwunle kɛ ɔhyia kɛ mekakyi me subane. Ɛnee ɔnla aze. Ɛnee dahuu ninyɛne yɛ me ahyi yɛɛ ɔngyɛ na meava ɛya. Menzukoale kɛzi ɔwɔ kɛ mekomo me ɛya zo la menvile Baebolo ne anu. Kɛ neazo la, Mateyu 5:44 maa yɛnwu Gyisɛse folɛdulɛ ne mɔɔ se: “Bɛhulo bɛ kpɔvolɛma na bɛzɛlɛ bɛmaa bɛdabɛ mɔɔ bɛyɛ bɛ kpɔdekpɔde la.” Wulomuma 12:19 bɔ kɔkɔ kɛ: ‘Bɛmmafa ɛtane bɛtua ɛtane kakɛ ɛlɛ, ɔluakɛ bɛhɛlɛ kɛ, nzenralɛ le me ɛdeɛ, mebadua ɛtane kakɛ, Gyihova a se a.’ Ngɛlɛlera ɛhye mɔ nee gyɛne boale me ngyikyi manle menyianle anzondwolɛ.\nAlumua ne me abusua ne dwazole tiale adwenle mɔɔ menyianle kɛ me nee Gyihova Alasevolɛ bazukoa Baebolo ne la ɛdeɛ, noko kɛkala bɛbu Alasevolɛ ne mɔ. Nɔhalɛ nu, me diema nrenya ko ɛraboka me nwo yɛlɛsonle Gyihova, yɛɛ me Mame hanle yɛ diedi ne anwo edwɛkɛ hilele awie mɔ toonwo ɔwule.\nMenyia raalɛ kɛnlɛma ko, mɔɔ di nɔhalɛ, Anita, mɔɔ le me bokavolɛ wɔ dahuu ɛzonlenlɛ gyima ne anu a. Ɔvi ɛvolɛ 2000, me nee Anita ɛdɛnla Eskilstuna, mɔɔ wɔ Sweden la, na yɛkilehile menli mɔɔ ka Arabic wɔ ɛkɛ ne la Baebolo ne.\nMedi menli mɔɔ basabasayɛlɛ ti bɛnwu amaneɛ la anwo nyane. Noko kɛmɔ meze deɛmɔti ɔlɛkɔ zo, na meze kɛ ɔnrɛhyɛ Nyamenle bamaa ɔ bo apɛ la, maa me nye die na menyia anzondwolɛ.—Edwɛndolɛ 37:29.\nMe nee me ye nyia anyelielɛ wɔ daselɛlilɛ nu. Yɛkulo kɛ yɛmaa awie mɔ nwu Gyihova


Kpalɛ kpalɛ ne le Kelaese ɛdeɛ (16-23)\n2 Na mekpondɛ kɛ bɛnwu kɛzi melɛko ɛsesebɛ meamaa bɛ nee bɛdabɛ mɔɔ bɛwɔ Lawɔdesia nee bɛdabɛ mɔɔ bɛtɛnwunle me ɛlɛ* la amuala la. 2 Ɛhye le zɔ amaa bɛ ahonle adɔ bɛ azule nu na bɛayɛ ko wɔ ɛlɔlɛ nu na bɛanyia anwonyia ne mɔɔ vi bɛ ndelebɛbo kpalɛ nu la amuala, na bɛanyia Nyamenle fealeranu edwɛkɛ nwuanzanwuanza ne mɔɔ yemɔ a le Kelaese la anwo nɔhalɛ ndelebɛbo. 3 Ye nuhua a bɛva nrɛlɛbɛ nee ndelebɛbo anwonyia muala bɛvea a. 4 Melɛka ɛhye amaa awie anva edwɛkɛ menlemenle biala ambɛlɛbɛla bɛ. 5 Menle bɛ nwo lɔ wɔ nwonane nu ɛdeɛ, noko mewɔ bɛ nwo lɔ wɔ sunsum nu, na me nye die kɛ menwu bɛ ngyehyɛleɛ kpalɛ ne nee kɛzi bɛ diedi gyi kpundii wɔ Kelaese anu la. 6 Ɛhye ati, kɛ mɔɔ bɛlie Awulae Kelaese Gyisɛse bɛdo nu la, bɛhɔ zo bɛ nee ye ɛlua, 7 bɛsosɔ ndinli na bɛnyi wɔ ye nu, na bɛgyinla kpundii wɔ diedi ne anu kɛ mɔɔ bɛhilehilele bɛ la, na moyɛlɛ ɛyi bɛ tɛkɛɛ. 8 Bɛnlea boɛ na awie anva ewiade nrɛlɛbɛ nee mɛlɛbɛla mɔɔ gyi sonla amaamuo nee ewiade ye anu ninyɛne zo na ɔngyi Kelaese ngilehilelɛ ne azo la anyɛ bɛ ngɛkɛlɛ; 9 ɔluakɛ Nyamenle subane ne mɔ amuala ɛyi ye sonlabaka ne. 10 Yemɔti ɔlua ɔdaye mɔɔ ɔle arane nee tumililɛ muala ati la anwo zo, bɛngyia debie biala. 11 Ɔlua agɔnwolɛ mɔɔ bɛ nee ye vale la azo, bɛdabɛ noko bɛpɛle bɛ mrenyia zo mɔɔ tɛ ɛsalɛ a bɛvale bɛpɛle a, emomu bɛyele nwonane nu sonlabaka ne bɛvile ɛkɛ, ɛhye a le adenle mɔɔ ɔwɔ kɛ bɛdua zo bɛpɛ Kelaese azonvolɛ mrenyia zo a. 12 Ɔluakɛ bɛziele bɛ bɛbokale ɔ nwo wɔ ye ɛzɔnenlɛ ne anu, na ɔlua agɔnwolɛ mɔɔ bɛ nee ye vale la azo bɛdwazole bɛdabɛ noko bɛbokale ɔ nwo, ɔlua Nyamenle mɔɔ dwazole ye vile mowuamra anu la nwanwane gyima ne mɔɔ ɔyɛle la anu diedi mɔɔ bɛnyianle la azo. 13 Bieko, ɛnee bɛwu wɔ bɛ ɛtane nee mekɛ mɔɔ bɛtɛpɛle bɛ mrenyia zo wɔ nwonane nu la anu ɛdeɛ, noko Nyamenle maanle bɛ nee ye rale ngoane nu bieko. Ɔlole yɛ ɔvale yɛ ɛtane kɔsɔɔti ɔhyɛle yɛ 14 na ɔkyikyile mɛla ne mɔɔ ɛnee bɛhɛlɛ mɔɔ ɔtia yɛ la ɔvile ɛkɛ. Ɔyele ye ɛkɛ ne na ɔvale ɔbɔle amaneɛnwunlɛ baka* ne anu. 15 Ɔkpale arane nee tumililɛ ne mɔ anwo ɛdanlɛ na ɔmaanle bɛnwunle ye wienyi kɛ yeli bɛ nwo zo konim, na ɔlile bɛ nyunlu wɔ konimlilɛ ɛlɔnwɔnedolɛ nu. 16 Yemɔti bɛmmamaa awie bua bɛ ndɛne wɔ mɔɔ bɛdi nee mɔɔ bɛno anzɛɛ ɛvoyialilɛ anzɛɛ siane fofolɛ anzɛɛ ɛnwomenlelielɛ kenle nwo. 17 Ninyɛne zɔhane mɔ le ninyɛne mɔɔ bara la ɛlawolɛ, na bɛ kpalɛ kpalɛ ne le Kelaese ɛdeɛ. 18 Bɛmmamaa awie biala yɛ maa ahyɛlɛdeɛ ne bɔ bɛ, awie mɔɔ ɔ nye die adalɛ mɛlɛbɛnwoaze nee anwumabɔvolɛma ɛzonlenlɛ nwo la, “ɔgyinla”* ninyɛne mɔɔ ɔnwu ye la azo. Ɔfa ye nwonane nu adwenle ne ɔtu ɔ nwo mɔɔ ndelebɛbo biala ɛnle nu a, 19 sonla mɔɔ le zɛhae la ɛndoa tile ne, ahenle mɔɔ maa sonlabaka ne amuala nyia mɔɔ ɔhyia nwo, na ɔmaa nvɛyeba ne mɔ amuala bɔ nu yɛ ko na ɔ nwo zo a Nyamenle ɛlɛdua amaa sonlabaka ne anyi kɛ mɔɔ ɔkpondɛ ye ala la. 20 Saa bɛ nee Kelaese wule wɔ ewiade ye anu ninyɛne nwo a, ɛnee duzu ati a bɛkɔ zo bɛbɔ bɛ ɛbɛla kɛ bɛtɛbɔ ewiade ne anu na bɛdi mɛla mɔɔ le kɛ: 21 “Bɛmmasɔ nu, bɛmmasɔ bɛnea, bɛmmafa bɛ sa bɛka ye” la azo, 22 wɔ ninyɛne mɔɔ bɛfa bɛyɛ debie ko a ɔ muala sɛkye la anwo, kɛ mɔɔ menli mɛla nee bɛ ngilehilelɛ de la ɛ? 23 Ninyɛne ɛhye mɔ amuala le bɛ ɛzonlenlɛ nu debie mɔɔ sonla nye zo a ɔzɔho kɛ nrɛlɛbɛ wɔ nu, noko ɔle adalɛ mɛlɛbɛnwoaze mɔɔ maa bɛkile sonlabaka ne nyane a, na tumi biala ɛnle nu mɔɔ ɔbahola yeaho yeatia nwonane ne atiakunluwɔzo ne a.


Ayezaya 9 | Yintanɛte Zo Baebolo | Ewiade Fofolɛ Ngilebɛbo\nGaleli azɛlɛ ne ɛnwu wienyi kpole bie (1-7)\n“Anzodwolɛ Belemgbunli” ne awolɛ (6, 7)\nNyamenle ɛmaa ɔ sa zo ɛtia Yizilayɛ (8-21)\n9 Noko akee, awozinli ne ɛnrɛyɛ kɛ mekɛ mɔɔ ɛnee anwongyelelɛ wɔ azɛlɛ ne azo, kɛ dɛba ne mɔɔ ɛnee bɛmbu Zɛbulɛn azɛlɛ ne nee Nafetalae azɛlɛ ne bie la.+ Noko nzinlii ɔbamaa bɛali ye eni—adenle ne mɔɔ wɔ nyevile ne anloa wɔ Dwɔdan maanzinli ne anu, maanle maanle ne mɔ Galeli. 2 Menli mɔɔ ɛnee lua awozinli nu laƐnwu wienyi kpole bie. Yɛɛ bɛdabɛ mɔɔ bɛde awozinli kabii nu la,Wienyi ɛda bɛ nwo zo.+ 3 Wɔmaa maanle ne anu amra anwo ɛzo;Wɔmaa bɛ fɛlɛkolilɛ ɛyɛ kpole. Bɛ nye die wɔ ɛ nyunluKɛ mɔɔ menli nye die wɔ ma ɛdelɛ mekɛ nu,Kɛ menli mɔɔ fa anyelielɛ kyɛ ninyɛne mɔɔ bɛkɛve la. 4 Ɔluakɛ wɔbubu bɛ gyɛnvayile mɔɔ bɛfa bɛsoa adesoa,Kpɔma mɔɔ la bɛ awane zo, menli mɔɔ maa bɛyɛ gyima la baka ne anu,Kɛ Medean mekɛ zo la.+ 5 Mgbɔlaboa biala mɔɔ bɛlɛtia a ɔkpusu azɛlɛYɛɛ tɛladeɛ biala mɔɔ ɛyɛ mogya ngome laBayɛ kɛ ɛyɛne mɔɔ bɛfa bɛwuda senle la. 6 Ɔluakɛ bɛwo kakula bie bɛmaa yɛ,+Bɛmaa yɛ ralɛ nrenyia;Na tumililɛ* ne bala ɔ bati.+ Bɛbavɛlɛ ye Nwanwane Folɛtuvolɛ,+ Nyamenle Tumivolɛ,+ Dahuu Selɛ, Anzodwolɛ Belemgbunli. 7 Ye tumililɛ* ne anu badɛlɛNa anzodwolɛ mɔɔ ɛnlɛ awieleɛ la bara+Devidi belemgbunli ebia ne+ nee ye belemgbunlililɛ ne azo,Na yealua pɛlepɛlelilɛ+ nee tenleneyɛlɛ zo+Yeamaa yeagyinla kpundii+ na yeabɔ nwolɛ bane,Ɔvi ɛnɛ mɔɔ kɔ la yɛɛ dahuu. Ɛlɔne Gyihova mɔdenlebɔlɛ ne a bayɛ ɛhye a. 8 Gyihova ɛdendɛ ɛtia Gyekɔbo,Na yera Yizilayɛ anwo zo.+ 9 Na menli ne amuala banwu ye—menli mɔɔ wɔ Yifelaem nee Samɛlea—Mɔɔ bɛmemaa bɛ nwo zo na bɛka ye wɔ bɛ ahonle ne mɔ mɔɔ ɛsolo la anu kɛ: 10 “Belekese ɛbubu ɛgua aze,Noko yɛbava awolɛ yɛazi.+ Bɛpɛ sikamɔ mbaka bɛgua ye aze,Noko yɛbava sida mbaka yɛazie bɛ bo zo ne.” 11 Gyihova bamaa Rilizen agbɔvolɛ adwazo atia yeNa yeamaa menli mɔɔ kyi ye la ara ɔ nwo zo, 12 Selea bavi aduduleɛ ara yɛɛ Filisitiama bavi adɔleɛ* ara,+Bɛbabuke bɛ nloa bɛahye Yizilayɛ bɛali.+ Ɔlua ɛhye amuala ati, ɔnrɛmaa ye ɛya ne ɛnrɛha,Na ɔ sa ne mɔɔ yedende kɛ ɔku bɛ la tɛbɔ ɛkɛ.+ 13 Ɔluakɛ menli ne anzia angɔ Ahenle mɔɔ ɛbobɔ bɛ la ɛkɛ;Bɛamkpondɛ ɛlɔne Gyihova abo zo.+ 14 Gyihova bapɛ etile nee dualɛNgane nee ndile* avi Yizilayɛ wɔ kenle ko anu.+ 15 Kpanyinli ne mɔɔ bɛbu ye la a le etile ne,Yɛɛ ngapezonli ne mɔɔ kilehile adalɛ ngilehilelɛ la a le dualɛ ne.+ 16 Menli mɔɔ li menli ɛhye anyunlu la ɛlɛmaa bɛaminli,Yɛɛ bɛdabɛ mɔɔ bɛlɛkile bɛ adenle la anye zo ɛda bɛ. 17 Zɔhane ati Gyihova anye ɛnrɛlie bɛ mgbavolɛ ne mɔ anwo,Yɛɛ ɔnrɛze bɛ nrisa nee bɛ ahunlanvolɛ anwunvɔneƆluakɛ bɛ muala bɛkpɔkye yɛɛ bɛle ɛtanevolɛma+Na ɛnloanlɛ biala ka koasea edwɛkɛ. Ɔlua ɛhye amuala ati, ɔnrɛmaa ye ɛya ne ɛnrɛha,Na ɔ sa ne mɔɔ yedende kɛ ɔku bɛ la tɛbɔ ɛkɛ.+ 18 Ɔluakɛ amumuyɛyɛlɛ sɔ kɛ senle la,Na ɔyela mbowule nee ndile. Ɔbamaa senle adɔ kpɔkɛ mɔɔ wɔ ɛhoayelɛ nu la anu,Na bɛ esike ne bakpu ahɔ anwuma. 19 Ɛlɔne Gyihova ɛva ɛyaƐmaa senle ɛdɔ azɛlɛ ne azo,Na menli ne bayɛ kɛ ɛyɛne mɔɔ bɛfa bɛsɔ senle la. Na awie biala ɛnrɛze ɔ diema bɔbɔ anwunvɔne. 20 Awie bapɛ debie wɔ fema zoNoko ɛhɔne bahu ye;Yɛɛ awie bali debie wɔ bɛne zoNoko ɔ ko ɛnrɛyi. Awie biala bali ɔ sa anwo nwonane ne, 21 Manasɛ bateta Yifelaem,Yɛɛ Yifelaem bateta Manasɛ. Bɛ mu nwiɔ bɛbadwazo bɛatia Dwuda.+ Ɔlua ɛhye amuala ati, ɔnrɛmaa ye ɛya ne ɛnrɛha,Na ɔ sa ne mɔɔ yedende kɛ ɔku bɛ la tɛbɔ ɛkɛ.+\n^ Anzɛɛ “maanlebulɛ.”\n^ Hibulu aneɛ nu, “babu bɛ nzi.”\n^ Anzɛɛ ɔkola ɔkile, “Ɛrɛlakɛ nee ndɔ.”